Айдар-Арнасойдан бошланиб катта қозихоналардан ахтарилаётган ҳақиқат » Sangzor.uz - Инновацион ахборот портали\nSangzor.uz » Суд-ҳуқуқ » Айдар-Арнасойдан бошланиб катта қозихоналардан ахтарилаётган ҳақиқат\nМуаллиф Admin Сана 25-06-2019, 15:51 Фикрлар "0" Кўрилди: 214\nЎзбекистон Республикаси Олий суди диққатига!\nМамлакатимиз экологиясида, иқтисодиётида муҳим ўрин тутувчи Айдар-Арнасой кўллари табиий бойликларидан атроф-муҳитга зарар етказмасдан оқилона фойдаланишга давлатимиз томонидан алоҳида эътибор қаратиб келинаётир.\nПрезидентимизнинг 2018 йил 6 ноябрдаги “Балиқчилик соҳасини янада ривожлантиришга доир қўшимча чора-тадбирлар тўғрисида” қарори асосида ушбу сув ҳавзаси биологик ресурсларидан самарали ва оқилона фойдаланиш тизими яратилиб, хўжалик юритиш қонуний асосларда йўлга қўйилмоқда. Қарорда белгиланган вазифалар ва республика ҳукумати томонидан ишлаб чиқилган ҳуқуқий меъёрий ҳужжатлар асосида кўлда балиқчиликни ривожлантириш, балиқ овлашни тартибга солишга қаратилган тадбирлар амалга оширилаётир.\nЎзбекистон Республика Вазирлар Маҳкамасининг қарори билан Давлат солиқ қўмитаси ҳузурида ҳавза ҳўжалиги учун масъул бўлган “Айдар-Арнасой кўллар тизими дирекцияси” давлат унитар корхонаси ташкил этилди. Айни пайтда ушбу корхона келгусида балиқларни кўпайтириш учун балиқ чавоқлари етиштириш, тармоқда замонавий технология ва усулларини қўллаш, ҳудудга инвестиция жалб этиш билан шуғулланаётир.\nЎтган даврда ҳавзадаги табиий бойликлардан самарали ва оқилона фойдаланишга қўйиш мақсадида дирекциянинг моддий-техник базаси яратилди. Ҳозирги кунда дирекция ўзининг маъмурий биносига, баланс қиймати 9,3 миллиард сўм бўлган 15 та махсус транспорт воситаларига эга.\n2018 йил ва жорий йилнинг ўтган даврида дирекция Арнасой кўли атрофида 2 дона ҳар бирининг сиғими 25 кубметр бўлган балиқларни сақлаш музлаткичлари ташкил этди. Корхона томонидан барпо этилган 70 гектар сунъий сув ҳавзаларда 5,3 миллион дона, ижарачилар билан биргаликда жами 7,1 миллион дона балиқ чавоқлари етиштирилиб кўллар тизимига ташланди.\nЭндиликда тадбиркорларга кўлда хўжалик фаолияти билан шуғулланиш ҳуқуқи тендер танловлари орқали берилмоқда. Президентимиз ташаббуси билан амалга оширилаётган изчил ислоҳотлар, жумладан, мазкур тизимнинг самарали ишлашига тўсқинлик қилаётганлар ҳам учраётгани ачинарлидир.\nЎзА таҳририятига Фориш туманидан икки тадбиркор – “ODILBEK OLTIN BALIGʻI” хусусий корхонаси раҳбари Комил Қурбонов ва “AYDAR ALBATROS” хусусий корхонаси раҳбари Нуриддин Келдиевдан келган мурожаат шу ҳақда:\n“Ўзбекистон Республикаси Вазирлар Маҳкамасининг 2017 йил 7 мартдаги “Айдар-Арнасой кўллар тизимининг биологик ресурслардан оқилона фойдаланишини таъминлашга доир ташкилий чора-тадбирлар тўғрисида”ги қарорига мувофиқ, 2018 йил 26 июлда балиқ овлаш хўжаликларининг танлов таклифларини кўриб чиқиш бўйича Жиззах вилояти танлов комиссиясига қатнашиб, 112 – 113-сонли контур участкаларга танлов ғолиби бўлганмиз. Танлов комиссияси қарорига мувофиқ, саноат асосида билиқ овлаш ва балиқчиликни ривожлантириш бўйича “Айдар-Арнасой кўллар тизими дирекцияси” давлат унитар корхонаси билан шартнома тузиб, ушбу сув ҳавзаси участкаларини ижарага олганмиз.\nТанловда қатнашиш учун “OSTROV PULSAR” шўъба корхонаси ҳам ариза берган. Бироқ, унинг “Айдар – Арнасой кўллар тизими дирекцияси” ДУК билан аввал тузган шартномаси бекор қилингани, ижара тўловларидан 28 миллион 611 минг 563 сўм қарздорлиги мавжуд бўлгани туфайли танловга киритилмаган.\nШундан сўнг “OSTROV PULSAR” шўъба корхонаси Дўстлик туманлараро иқтисодий судига “Бизни танловда иштирок этишимизга йўл қўймади деб” даъво аризаси билан мурожаат қилган. Туманлараро иқтисодий суд ушбу даъво аризасини 2018 йил 25 октябрь куни кўриб чиқиб, вилоят танлов комиссиясининг 2018 йил 26 июлда ўтказилган танлов баённомасининг 112-113-участкалар бўйича қисмини ҳақиқий эмас, деб қарор қабул қилган.\nБиз Дўстлик туманлараро иқтисодий судининг қароридан норози бўлиб, Жиззах вилояти иқтисодий суди апелляция инстанциясига шикоят апелляцияси билан мурожаат килдик. 2019 йил 8 январь куни вилоят иқтисодий судининг апелляция инстанцияси судлов ҳайъати “Айдар-Арнасой кўллар тизими дирекцияси” ДУК ва биз тақдим этган тегишли ҳужжатлар ва танлов жараёни олинган видеотасвир, даъвогарнинг қарздорлиги ҳақида маълумот, давлат томонидан белгиланган балиқ овлаш кўрсаткичлари бажармагани ҳақидаги маълумотларни кўриб чиқиб, Дўстлик туманлараро иқтисодий судининг 2018 йил 25 октябрдаги қарорини бекор қилди. Биз ҳақиқат қарор топганидан, суднинг адолатли қароридан хурсанд бўлдик.\nБироқ, хурсандлигимиз узоққа чўзилмади. “OSTROV PULSAR” шўъба корхонаси Ўзбекистон Республикаси Олий Судига Жиззах вилояти иқтисодий суди апелляция инстанциясининг 2019 йил 8 январдаги қарори устидан шикоят киритди. Республика Олий Суди вилоят иқтисодий суди апелляция инстанциясининг 2019 йил 8 январдаги қарорини бекор қилди.\nБиз Ўзбекистон Республикаси Олий Судининг Иқтисодий ишлар бўйича судяси Б.Убайдуллаев олиб борган суд жараёнидан норозимиз. Биринчидан, суд мажлиси тендер комиссияси аъзолари иштирокисиз ўтказилди. Ваҳоланки, ушбу комиссия аъзолари нима учун “OSTROV PULSAR” шўъба корхонаси танловда қатнашиши нолойиқ деб топилганлигини асослаб бериш керак эди. Бу ҳолатга бизнинг норозилигимизни судья “танлов ҳайъати аъзоларининг судга иштирокини таъминлаш менинг ваколатимга кирмайди”, деган важ келтириб, ишни бир томонлама кўриб чиқди.\n“OSTROV PULSAR” шўъба корхонаси томонидан олинган барча участкаларда умуман давлат ва жамият фойдасига бирон-бир амалий иш қилинмаган. Ушбу участкалардан мақсадли фойдаланмасдан, қуруқ ваъдалар бериб, республикамиз ҳудудига инвестиция киритамиз, деб алдаб юрибди.\nБиз давлатимиз раҳбарининг “Ўзимиз ўзимизга хиёнат қилмасак, ўзимиз ўзимизни алдамасак, ҳалол-пок бўлиб меҳнат қилсак, мен аминман, кўзлаган барча марраларимизга албатта етамиз”, деган гапларига тўлиқ ишонамиз. Биз шу ишонч билан яшаяпмиз, ишлаяпмиз. Судлар адолатсиз қарорлари билан бу ишончга путур етказмаслиги керак.”\nАйдар-Арнасой кўллари, гарчи, кўз илғамас даражада кенг кўринса-да, унинг атрофидаги ҳар бир ўзгариш, амалга оширилган ҳар бир иш, ҳатто одамларнинг мақсад-ниятлари ҳам сезилиб туради. Шу маънода, ушбу мурожаат эгалари ва бошқаларнинг фаолияти ҳам оддий балиқчилардан тортиб кўл бошқаруви, назорат тизими идораларигача яхши маълум.\nЖумладан, сув ҳавзасининг 113-контурини танлов орқали олиб, “Айдар-Арнасой кўллар тизими дирекцияси” ДУК билан шартнома асосида фаолият юритаётган “ODILBEK OLTIN BALIGʻI” хусусий корхонаси балиқчиларнинг яшаши учун вагон уйлар ўрнатиш, “Казанка”, “Прогресс” русумли жами 12 та қайиқ, қайиқ моторлари, бошқа жиҳозлар сотиб олишга 460 миллион сўмдан ортиқ маблағ сарфлади. 12 та иш ўрни яратди. Айни пайтда вилоят туризмни ривожлантириш ҳудудий бошқармаси билан келишиб, экотуризм йўналишида янги лойиҳани амалга ошириш устида иш олиб бораётир.\n–Биз шу ҳудудда туғилиб ўсганмиз, тақдиримиз, оиламиз ва фарзандларимиз ризқ-насибаси шу замин, шу кўл билан боғлиқ, – дейди Комил Қурбонов. – Шунинг учун кўлдан, унинг неъматларидан фақат жамият ва табиат қонунлари асосида ҳалол фойдаланамиз ва бошқалар ҳам шундай муносабатда бўлишини истаймиз. Биз танловда ҳалол қатнашиб ютиб чиққанмиз ва қонунга мувофиқ фаолият юритаётирмиз. Афсус, судда давлатимизга, жамиятимизга, кўл табиатига қандай наф келтираётганлар эмас, бунга тўсиқ бўлаётганларнинг фойдасига қарор чиқарилиши адолатдан эмас.\nАлбатта, суднинг қарори адолат мезонларига қанчалик мослигини баҳолаш, тасдиқлаш ё рад этиш яна юқори суднинг, ҳуқуқшуносларнинг вазифаси. Аммо холислик нуқтаи назаридан арнасойлик балиқчиларнинг тендер танловида ютиб олган 112-ва 113-контурлардаги участкаларига даъвогарлик қилаётган “OSTROV PULSAR” шўъба корхонаси фаолияти ҳақида ҳам айрим маълумотларни келтириб ўтишни ўринли, деб ҳисоблаймиз.\nЖиззах вилояти давлат солиқ бошқармасидан берилган маълумотларга кўра, “Айдар-Арнасой кўллар тизими дирекцияси” ДУК ҳамда “OSTROV PULSAR” шўъба корхонаси ўртасида кўллар тизими ҳавзасидаги 57-,58-,59-,60-,112-,113-,114-,115- ва 116-участка (контур)лардаги жами 18 минг 393,2 гектар сув майдонини 10 йил муддатга ижарага бериш тўғрисида 2017 йил 15 июнда 24-сонли шартнома имзоланган.\nШўъба корхона ушбу шартномани бекор қилиш тўғрисида 2018 йил 12 апрелда “Айдар-Арнасой кўллар тизими дирекцияси”га ариза билан мурожаат қилган. Дирекциянинг 2018 йил 19 апрелдаги 10-сонли йиғилиш баённомаси билан шартнома бекор қилинган.\n“OSTROV PULSAR” шўъба корхонаси шартномаси бекор қилингандан буён ўтган деярли бир йилга яқин вақт давомида айтарли иш қилмаган. Ижара шартномасида белгиланган 268 тонна балиқ овлаш шарти бўйича 9 тонна балиқ овлагани тўғрисида маълумот тақдим этган холос. Бундан ташқари, ижара тўловларидан 28 миллион 611 минг сўм қарздор бўлган.\n“OSTROV PULSAR” шўъба корхонаси 2018 йил 26 июлда ўтказиладиган балиқ овлаш хўжаликларининг навбатдаги тендер танловига 57-,112-, 113-участка (контур)ларга талабгор сифатида иштирок этиш таклифини киритган. “Айдар-Арнасой кўллар тизими дирекцяси” ДУК томонидан тақдим этилган маълумотлар асосида “OSTROV PULSAR”нинг фаолиятини ўрганиб чиққан танлов комиссияси бу таклифни рад этиши мантиқан тўғри бўлган.\nОлдинги шартнома муддатида катта майдонни ижарага олган, лекин энг кичик ижарачи қиладиган ишнинг ҳам ўндан бирини қилмаган, зиммасига олган мажбуриятини бажармаган корхонага яна қандай ишониш мумкин? Танлов комиссияси “OSTROV PULSAR”га ишонч билдирмай тўғри қилгани аниқ кўриниб турибди.\nҲар қандай суд қарори ҳам соғлом мантиққа асосланиб чиқарилиши табиий. Аммо, юқоридаги вазиятда ушбу оддий ҳақиқат нега турли даражадаги судда турлича талқин қилинаётганини тушуниш қийин. Қолаверса, аввал ишни эпламаган корхона, кўлида шунча кенг майдон бўла туриб, яхши ишлаб келаётган, давлатга жамиятга, одамларга наф келтираётган айнан ана шу икки тадбиркорнинг ҳавзасига даъвогарлик қилмоқда?\nБу борада мутахассис нима дейди: Ўзбекистон Республикаси Вазирлар Маҳакамасининг 2017 йил 7 мартдаги “Айдар-Арнасой кўллар тизимининг биологик ресурслардан оқилона фойдаланишини таъминлашга доир ташкилий чора-тадбирлар тўғрисида” қарори билан кўллар тизими участкаларни балиқ овлаш хўжаликларига бериш бўйича очиқ танлов ташкил этиш “Айдар-Арнасой кўллар тизими дирекцияси” унитар корхонасининг асосий вазифаси қилиб белгиланган, – дейди “Адолат” хусусий адвокатлик фирмаси адвокати Шомурод Худойназаров. – Мазкур танлов ҳам Вазирлар Маҳкамасининг ушбу қарор билан тасдиқланган Низоми асосида ўтказилган. Танлов комиссияси аъзолари “OSTROV PULSAR” шўъба корхонасининг ижара шартномаси бўйича қарздорлиги мавжудлигини, балиқ овлаш мажбуриятларини бажармаганлигини ҳисобга олиб унинг таклифини кўрмасдан қолдириш тўғрисида бир овоздан хулосага келган. Олдинги шартнома бўйича шартнома мажбуриятларининг қандай бажарилганлиги ушбу танловда ҳисобга олинадиган асосий аҳамиятли жиҳат ҳисобланади. Ушбу жиҳат суд томонидан мазкур иш бўйича аввалги инстанция қабул қилинган қарорни ўзгартириш ёки бекор қилишда ҳисобга олиниши керак эди.\nБу мавҳумлик ушбу ишга бевосита алоқадор бўлган ва бўлмаган одамларда турли тахмин ва фаразлар туғдириши аниқ. Айни пайтда суддаги тортишувлар кетидан “ODILBEK OLTIN BALIGʻI” хусусий корхонасининг ҳуқуқни муҳофаза қилиш органлари томонидан текширилгани, балиқчилар ва назорат органлари ўртасидаги англашмовчиликлар тадбиркорга нисбатан тазйиқ ўтказаётгани тўғрисида тахмин-гумонлар пайдо бўлишига олиб келаётир.\nАлбатта, воқеалар кўл ва унинг атрофидаги оғзаки ахборотлар қандай бўлишидан қатъи назар, оқибатда ҳақиқат қарор топишига ишонамиз. Аммо ҳозир ушбу воқеага бевосита алоқадорларни, иштирокчиларни бунга ишонтириш қийин. Фақат суднинг адолатли қарори ҳаётимизда ҳақиқат қарор топаётганига, мамлакатимиз суд-ҳуқуқ тизимидаги ислоҳотлар самарасига одамларни ишонтира олади.\nКатегория Суд-ҳуқуқ Кўрилди 214 Теглар Айдар-Арнасой кўл суд Ўзбекистон


“Шароф Рашидов-буюк сиймо” »\n“Шароф Рашидов-буюк сиймо”\n06 ноябрь, 2018 138 jizzax Jizzax vb yangiliklari\n2018 йил 5 ноябрь куни Жиззах вилоят тарихи ва маданияти давлат музейи Шароф Рашидов, Ҳамид Олимжон ва Зулфия, тарих, табиат, санъат филиаллари илмий ходимлари томонидан атоқли давлат ва жамоат арбоби, таниқли ёзувчи шоир Шароф Рашидов таваллудининг 101 йиллиги муносабати билан “Шароф Рашидов-буюк сиймо” мавзусида конференция ва маданий тадбир ташкил этилди.\nТадбир мехмонларни кутиб олиш билан бошланди. Шароф Рашидов оила аъзоларидан Сайёра Рашидова Шараповна, Одил Носиров ва бир қанча фахрий меҳмонлар Шароф Рашидов ёдгорлик музейида безатилган дастурхон атрофида жам бўлишди. Ҳурматли меҳмон Имом Хатиб томонидан Шароф Рашидов хотирасига бағишлаб Қуръон тиловат ўқилди.\nШундан сўнг Шароф Рашидов ёдгорлик музейи мажлислар залида конференция бўлиб ўтди.\nКонференцияда Жиззах вилоят Маданият бошқармаси бошлиғи Фахрадов Камол Жамолович сўзга чиқиб, Шароф Рашидов республикамизнинг жуда мураккаб ва оғир йилларда бошқариб, ўзининг бутун ақл идрок, билим ва заковатини, раҳбарлик маҳоратини, санъатини нихоятда устакорлик билан ишлата оладиган сафдошлар орасида ҳам жуда оқилона иш юритиб, ўзаро ахиллик ва уюшқоқликни йўлга қўйиб, катта ҳурмат топган буюк инсон эди.\nШароф Рашидов бизга ва келажак авлодларимизга ўзидан катта из қолдирди. Бунинг маъноси шуки Шароф Рашидович ўта камтарин, жуда покиза, тўғри, халол ва пок инсон эдилар. У кишининг раҳбарлик ва инсонийликдаги бу ажойиб сифатлари бизнинг ҳаммамизга мисол бўлиб, хизмат қилади деб ўз сўзини якунлади.\nСўз навбати ҳурмат билан Шароф Рашидовнинг оила аъзоси Сайёра Рашидова Шараповнага берилди. У ўз сўзида отаси Шароф Рашидов Рашидович хотираларини эслаб шундай деди:\nШароф Рашидов Ўзбекистон Компартияси Марказий Қўмитасининг биринчи секретари лавозимига сайланган куни кечқурун соат 12 дан ошганда уйга келиб, рафиқаси Хурсаной Рашидовага фарзандларини уйғотишини айтади. Фарзандлари туриб хаммаси жам бўлишади.\nШароф Рашидов дона-дона қилиб сўз бошлайди. “Фарзандларим бугун мен катта бир мажлисдан чиқиб келаяпман бугун мени Ўзбекистон Компартияси Марказий Қўмитасининг биринчи секретари этиб тайинлашди. Бунинг учун сизлар доно, билимли, ақлли ва темир интизомли бўлишларинг керак. Агар сизлар билимли, ақлли, доно ва темир интизомли бўлмасаларинг мен халққа қандай одоб ахлоқ ҳақида гапира оламан” деб айтган эдилар. Сайёра Рашидова Шараповна музей ходимларига яна бир қанча хотираларни айтиб ўтиб ўз сўзини якунлади.\nШундан сўнг сўз Шароф Рашидов Қариндошларидан Одил Носировга берилди: Шароф Рашидов... “У халқ қалбида ўзига хос ўчмас ҳайкал қолдирди, тириклигидаёқ бутун шарқнинг ифтихор билан тилга оладиган фарзандига айланди. Бизнинг асримизда Шароф Рашидов номи ўзбек халқининг рамзи бўлиб янгради. Жаҳон уни атоқли адиб, йирик давлат ва жамоат сифатида биларди ва тириклигидаёқ тан олган эди. Ўзбекистон Республикаси Президенти Шавкат Мирамонивич Мирзиёев 2017 йилнинг 27 март куни “Атоқли давлат арбоби ва ёзувчи Шароф Рашидов таваллудининг 100 йиллигини нишонлаш тўғрисида”ги қарорга имзо чекди. Ҳужжат республикани жуда мураккаб ва оғир йилларда бошқариб, мамлакат тараққиёти йўлида фидокорона хизмат қилган, ижтимоий ва ижодий фаолияти билан миллий адабиётимиз ва маданиятимиз ривожига катта хисса қўшган атоқли давлат арбоби, таниқли ёзувчи Шароф Рашидовнинг ёрқин хотирасини улуғлаш ҳамда таваллудининг 100 йиллигини муносиб нишонлаш мақсадида қабул қилинди.\nМана бугун Шароф Рашидов таваллудининг 101 йиллигини нишонламоқдамиз. Хақиқат эгилади, букилади лекин ҳеч қачон синмайди. Шароф Рашидов рухи ҳамиша биз билан бирга деб ўз сўзини тугатди.\nКонференция сўнгида музей бош мухофизи Фароғат Мўминжонова Исмоиловнага сўз берилди: Шароф Рашидовнинг ижоди 30-йилларнинг иккинчи ярмида бошланган. У дастлаб, шеъриятда қалам тебратиб, “Самарқанд куйлари” номи билан биринчи шеърий тўпламини эълон қилган. Иккинчи жаҳон уруш йилларида ёзган шеърлари 1945 йилда “Қахрим” тўпламида чоп этилган. У айни чоғда адабиётшунос ва мунаққид сифатида ҳам қалам тебратган. Адибнинг “Ғолиблар” қиссаси 1972 йилда қайта ишланиб, “Ғолиблар” романи сифатида нашр этилган. “Бўрондан кучли”, “Қудратли тўлқин”, “Кашмир қўшиғи”, “Дил амри” романлари яратилган деб ўз сўзини якунлади.\nШундан сўнг Ўзбекистон Республикаси Ички Ишлар Вазирлигига қарашли Жиззах академик лицейи ўқувчилари, Жиззах санъат коллежи талабалари, Жиззах шаҳар 10-умумтаълим мактаби ўқувчилари томонидан Шароф Рашидовнинг 101 йиллиги муносабати билан тайёрланган концерт дастури намойиш этилди.\nТадбир жуда қизиқарли ва мазмунли тарзда ўтди.\nШ.Рашидов музейида Фермер ходимларига семинар ташкил этилди\nҚозоғистон Республикаси мухтор элчиси Жиззахда\nТожикистон элчиси Содиқ Имомий Шароф Рашидов музейига ташриф буюрди


Адлия вазирлиги экс-президент тузган партияни "бошқа одамга ўтказиб берди"\n16 май 2021, Тошкент вақти: 11:52\nСағинбек Абдраҳманов (суратда) Алмазбек Атамбаев тузган партиянинг лидери сифатида расман тан олинди.\nҚирғизистон Адлия вазирлиги Қирғизистон Социал-демократик партиясининг (ҚСДП) расмий қайд ҳужжатларига ўзгартириш киритди.\nЖумладан, қайддан ўтказилгани тўғрисидаги ҳужжатнинг янги версиясида ҚСДП раҳбари сифатида Алмазбек Атамбаев ўрнига Сағинбек Абдраҳманов кўрсатилган.\nШунингдек, партиянинг юридик манзили ҳам ўзгартирилган.\nБу ҳақда Қирғизистон Адлия вазирлиги хабар қилди.\n3 апрель куни «Атамбаевсиз ҚСДП» ҳаракати раиси Сагинбек Абдраҳманов раҳбарлигида партия қурултойи бўлиб ўтган эди. Анжуман якунларига кўра, унинг ўзи партия раиси этиб сайланган.\n6 апрелда эса, Атамбаев етакчилигидаги ҚСДП съезди бўлиб ўтган.\nСобиқ президент Атамбаевнинг тарафдорлари Адлия вазирлигининг партия ҳужжатларига ўзгартиш киритганини қоралаб, партия рейдерлик йўли билан босиб олинди, демоқда.


1839 Министерство здравоохранения Республики Узбекистан 11/01/2019 26/01/2019 0\nЎзбекистон Республикасидаги тиббиёт муассасаларида тиббий туризм салоҳиятини ривожлантириш, чет эл фуқароларига қулай шароитлар яратиш мақсадида, Вазирлар Маҳкамаси қарор қилади:\nВазирлар Маҳкамасининг 2004 йил 8 июндаги 264-сон қарори (Ўзбекистон Республикаси ҚТ, 2004 й., 6-сон, 53-модда) билан тасдиқланган Республика ихтисослаштирилган тиббиёт марказлари томонидан ташхис қўйиш ва даволаш сифати стандартларига риоя қилган ҳолда аҳолига пулли асосда юқори малакали ихтисослаштирилган тиббий ёрдам кўрсатиш қоидаларининг 20-банди қуйидаги таҳрирда баён этилсин:\n“20. Чет эл фуқаролари кўрсатилган тиббий хизматлар учун ҳақни тасдиқланган тарифлардан оширилган миқдорларда миллий валюта “сўм”да тўлайдилар. Чет эл фуқаролари учун тарифларнинг оширилган миқдори Соғлиқни сақлаш вазирлиги билан келишилган ҳолда Марказлар томонидан белгиланади.\nБунда, чет эл фуқароларини тиббиёт муассасасига жалб қилган юридик шахсларни рағбатлантириш шартномага мувофиқ ушбу маблағлар ҳисобидан амалга оширилади.”.\n2. Мазкур қарорнинг бажарилишини назорат қилиш Ўзбекистон Республикаси Бош вазирининг ўринбосари А.А. Абдухакимов ва Ўзбекистон Республикаси Соғлиқни сақлаш вазири А.К. Шадманов зиммасига юклансин.


Муҳожирлар таносил касалликларидан огоҳлантирилмоқда\nРоссиядаги ўзбекистонлик муҳожирларга ўзбек тилида чоп этилган брошюралар тарқатилмоқда.\nГлобал майдонда кўпайиб бораëтган меҳнат муҳожирлари турмуш тарзидан туғилаëтган саломатлик мауммоларига ечим сифатида БМТ жамғармаси Россиядаги меҳнат муҳожирлари¸ хусусан ўзбекистонлик мардикорлар учун ОИТС каби касалликларга қарши тарғибот материаллари тарқатмоқда.\nРоссиянинг 10 минтақасида БМТнинг Глобал фонди томонидан амалга оширилаëтган айни тадбирдан кўзланаëтган асосий мақсад – меҳнат муҳожирлари орасида тарқалаётган ОИТС, сифилис, сил ва ҳоказо оғир юқумли касалликлар олдини олишдир.\nБу ҳақда Озодликка Глобал фонд лойиҳасини Татаристонда амалга ошираётган “Янги аср” инсонпарварлик ташкилоти ходими Алфия Мифтахова қўшимча маълумот берди:\n- Биласизми, мен бевосита турли жойлардан, хусусан Ўзбекистондан келаётган меҳнат муҳожирлари билан ишлайман. Уларга биз ҳимоя ва шахсий гигиена воситаларини тақдим этамиз. Шунингдек, биз муҳожирларни ОИТС, гепатит, сифилис ва бошқа жинсий касалликларга доир Москвада чоп этилган ўзбек тилидаги адабиёт билан таъминламоқдамиз. Сўнгги пайтларда жорий қилинаётган кескин миграция қоидалари тиббий марказимизга меҳнат муҳожирларидан бўлаëтган мурожаатлар сонини ҳам ошириб юборди. Мана кеча куни 16 киши, бугун эса 18дан ортиқ меҳнат муҳожири мурожаат қилишди.\nБир неча йил ичида муҳожирлар сони 9 баробарга ошди. Ташкилотимиз иш бошлаганида муҳожирлар асосан туркияликлар эди, ҳозир келаётганларнинг аксарияти, сўзсиз, ўзбекистонликлардир. Афсуски, улар орасида аллақачон бу касалликларга чалинганлар кам эмас, дейди “Янги аср” инсонпарварлик ташкилоти шифокори Алфия Мифтахова.\nЛойиҳа юзасидан шаҳар шифокорлари кўнгиллилар ёрдамида бозорлар ва Қозондаги қурилишларда меҳнат муҳожирларига презервативлар¸ интим гигиена салфеткалари¸ антисептик воситалар ва китобчалар тарқатмоқда.\nОИТС, сил ва безгак касалликларига қарши кураш бўйича БМТнинг Глобал фонд лойиҳасини амалга ошираётган бу ташкилот ходимининг сўзларига кўра, бу касалликларнинг татаристонликларга нисбатан муҳожирлар ораси кенг тарқалгани кузатилмоқда.\n2009 йил давомида Татаристон Республикаси Тери-таносил касалликлари диспансери (РККВД) ходимлари томонидан меҳнат муҳожирлари орасида 14 нафар ОИТС ва 32 нафар сифилисга чалинганлар аниқланган. Бу йилнинг ўзида ОИТСга чалинган 4 нафар, сифилис юқтирган 18 нафар муҳожир қайд этилди, дейди Марказий Тери-таносил касалликлар диспансери бош шифокори ўринбосари Гўзал Вафина:\n- Поликлиникамиз қошида очилган Чет эл фуқароларини тиббий кўрикдан ўтказиш марказида муҳожирларга тиббий хужжатлар олинишини осонлаштирувчи “ягона ойина” тизими жорий қилинган. Татаристонга аслида чет эл ишчи кучини жалб қилиш квотаси 30 минг кишини ташкил этади. Лекин Қозонда ўтказилиши режалаштирилган Универсиада ва метрополитен қурилишининг меҳнат муҳожирларисиз битмаслиги аниқ. Шу боис бу ерга келаëтган муҳожирлар сони квотадагидан ачна кўпдир, дейди бош шифокор ўринбосари Гўзал Вафина.\nБу мутахассисга кўра, тери-таносил касалликлари юқтирган муҳожирлар сони Татаристонда қайд этиладиган жами беморлар сонининг бир фоизини ташкил этса-да, ҳуқуқсизлик, камситиш, оиладан узоқлик ва доимий стресс ҳолатлари меҳнат муҳожирларини маҳаллийларга нисбатан ичкилик, наркомания ва тартибсиз жинсий алоқага ружуъ қўйишга мажбур этади.\nМуҳожирларнинг бегона юрт¸ бегона маданиятда яшай туриб¸ осонликча турли таносил касалликларига йўлиқиш сабаблари ҳақида гапирган ўзбекистонлик муҳожир Муҳаммаджон, барча сабабларни бевосита шахснинг ўзидан қидириш кераклигини айтади:\n- Бу касалликларнинг кўпаяётгани сабаби, кўрмаганнинг кўргани қурсин деганларидек, камбағалнинг бир тўйгани деб, кўчада юрган ҳар хил аёллар билан яқинлашиб уларни саломатчилигини ҳам билмасдан ўзига сифилис, СПИД касалликкларини орттириб олади. Ҳаммаси ўзимиздан! Касал бўлиши ҳам, пул топиши ҳам ўзига боғлиқ, дейди Россияда меҳнат қилаётган Муҳаммаджон.\nРасмий маълумотларга кўра, 2010 йилга қадар Россияда 500 мингдан кўпроқ одамнинг ОИТС га чалингани аниқланган. Улардан қанчасининг Россиядаги бир неча миллионлик муҳожирлар армиясига тегишли экани ҳозирча аниқ эмас.


Шоҳруҳҳон ва Асалнинг ажрашиши билан боғлиқ гап-сўзларга ойдинлик киритилди | Бош саҳифа\nШоҳруҳҳон ва Асалнинг ажрашиши билан боғлиқ гап-сўзларга ойдинлик киритилди Қўйилган вақти 26.08.2016 | Муаллиф: faqat.uz Бугун, 26 август куни хонанда Шоҳруҳхоннинг маъмури таҳририятимизга қўнғироқ қилиб, ОАВ ҳамда ижтимоий тармоқларда тарқалган миш-мишларга ойдинлик киритиш истагида эканини айтди.\nУнинг маълум қилишича, бугун “Даракчи” нашри “Шоҳруҳхон: “Салом, озодлик”. Юлдузли жуфтликнинг севгиси якун топдими?” номли мақола чоп этган”. Мақолада келтирилишича, “Хонанда Шоҳруҳхон ўзининг Instagram’даги саҳифасига мухлислари ўртасида кенг муҳокамаларга сабаб бўлган суратни жойлади. Суратда қоқ ўртасидан бўлинган юракни йигит ва қиз кўтариб кетаётгани тасвирланган. Хонанда суратга “Салом, озодлик” дея изоҳ қолдирган”.\nКомпьютер графикаси ёрдамида тайёрланган анимацион суратга асосланган ҳолда “Даракчи” нашри “Юлдузли жуфтликнинг севгиси якун топдими?” номли сарлавҳа билан одамлар эътиборини тортишга уринди ва бунинг уддасидан ортиғи билан чиқа олди. Бутун республика бўйлаб “Шоҳруҳхон ва Асал ажрашганмиш” қабилидаги гап-сўзлар тарқалди. Мазкур савол билан таҳририятимизга мурожаат қилганлар ҳам бўлди. Шоҳруҳхоннинг маъмури биз билан боғланар экан, журналистларни ўзбилармончиликда айблаб, ОАВни сарлавҳа орқали бўҳтон тарқатишга уринаётганини таъкидлади.\n“Шоҳруҳхон ва Асалнинг оиласи тинч. Ҳеч қандай шов-шувга ўрин йўқ. Бугун улар янги клипнинг тасвирга олиш ишлари билан банд. ОАВ тарқатаётган хабари билан бировнинг тинч ҳаётига, турмушига дахл қилмаслиги керак, менимча”, дейди хонанданинг маъмури. У сўзи сўнггида республика бўйлаб ажрим ҳақидаги гаплар тарқалишига фақат “Даракчи”да чиққан мақола сабаб бўлганини айтди.\n“Даракчи” Шоҳруҳхон ва Асалнинг ажрашиши билан боғлиқ гап-сўзларни янада авж олдиришни мақсад қилган кўринади. Нашрнинг таъкидлашича, “Шоҳруҳхон ва Асалнинг шахсий саҳифасидан уларнинг аксарият бирга тушган суратлари ўчириб юборилган. Асалнинг Instagram’даги саҳифасида Шоҳруҳхон билан бирга тушган биронта ҳам сурат қолмаган. Бу ҳолат эса миш-мишларни тобора авж олдирмоқда”.


Бирор муаммо бўлса, халқ депутатга мурожаат қилиши керак – Норбоева | Qalampir.uz\nБирор муаммо бўлса, халқ депутатга мурожаат қилиши керак – Норбоева\nЖамият\t06 Январь 12:23 1911\nАҳолида қандайдир муаммо бўлса, депутатга мурожаат қилиши керак. Депутатлар ижро органини чақириб, ўша муаммо ҳал қилинишини таъминлаб бериши керак. Бу ҳақда Ўзбекистон Республикаси Олий Мажлиси Сенатининг 11-ялпи мажлисида Сенат раиси Танзила Норбоева сўз очди.\n“Бизни ОАВ орқали кузатиб турган аҳолимизга мурожаат қилмочимиз: битта ҳудудга халқ сайлаб қўйган 4 нафар масъул вакиллар жавоб беради. Сиз овоз бергансиз, шунинг учун ҳам қандай муаммо бўладиган бўлса, депутатларга мурожаат қилиш керак. Депутатлар ижро органини чақириб, ўша муаммо ҳал қилинишини таъминлаб бериши керак”, дейди Сенат раиси.\nШунингдек, Танзила Норбоева халқ депутатларни муаммоларни ҳал қилиш, аҳоли манфаатларини юқори даражага олиб чиқиши учун сайлаганини таъкидлади.\n“Халқ уларни бекорга сайлаб қўймаган. Халқ бизнинг муаммоларимизни ҳал қилади, манфаатларимизни юқори даражага олиб чиқади, деган мақсадда сайлаган. Шунинг учун халқимиз ҳам билиши керак: ижтимоий тармоққа айтиш яхши, лекин, депутатга айтсангиз, тезроқ ишингиз битиши зарур бўлади. Бу сизнинг қонуний ҳақ-ҳуқуқингиз, талаб қилишга ҳақлисиз”, дейди Норбоева.\n22 Июнь 20:59 40061\n22 Июнь 18:26 29942\n22 Июнь 21:47 26768\n22 Июнь 21:16 25979\n23 Июнь 14:00 23254


ТИВ: Тартибсизликлар вақтида вафот этган қирғизистонлик Олмаотада дафн этилади | ҚИРҒИЗИСТОН ЯНГИЛИКЛАРИ\nТИВ: Тартибсизликлар вақтида вафот этган қирғизистонлик Олмаотада дафн этилади\nҚирғизистоннинг ташқи ишлар вазирлигининг матбуот хизмати Қозоғистондаги тартибсизликда вафот этган Азиз Мусаевнинг жасади Олмаотада дафн қилинганини маълум қилди. Бу қарорни марҳумнинг яқинлари қабул қилган.\nМарҳум Азиз Мусаев. Сурат: «СЕЙЧАС КГ» телеграм-канали\nҲозирги вақтда марҳумнинг онаси С. Иманкожоева Олмаотада, унга фарзанди ҳалок бўлгандан беш кун ўтгандан кейин Қозоғистонга киришга рухсат берилган. Аввалроқ ҳалок бўлган қирғизистонликнинг дўсти 24.kg нашрига Мусаевнинг онаси «боласи билан видолашишга» Бишкекдан Олмаотага кетолмаётганини айтган. Шунингдек, қозоқ томон марҳумнинг жасадини бермаётганини билдирган.\nКейинчалик ТИВ аёл киритилмаётганини қозоқ томон ўлкага киришга чеклов қўйгани билан тушунтирган.\nҲалок бўлган иккинчи қирғизистонлик Б.Б бўйича муассаса ҳозирда марҳумнинг жасадини ўлкага олиб келиш бўйича сўзлашув бораётганини маълум қилди.\nТИВ қирғизистонликларга тегишли ҳар бир иш Қирғизистоннинг Қозоғистондаги мухтор элчиси ва Қирғизистоннинг Олмаотадаги бош консулининг шахсий назоратида эканини қўшимча қилди. Вазирлик Қозоғистонда юрган қирғиз фуқаролари консультатив-ҳуқуқий саволлар бўйича Қирғизистоннинг Олмаота шаҳридаги бош консуллигига мурожаат қилиши кераклиги ҳақида огоҳлантирди:\n+7 777 8150072 — Кайрат Жакипов;\n+7 777 0371448 — Гулзат Абдурасулова;\n+7 777 0275596 — Жаркинай Сансизбаева;\nШунингдек, Қирғизистоннинг Қозоғистондаги элчилигининг ишонч телефонига ҳам консультация олиш учун мурожаат қилса бўлади:\n+996 551 312 000;\nҚирғизистоннинг Нур-Султондаги элчилиги:\n+7 (776) 124-88-33,\n+7 (777) 4733009\nҚозоғистонда ҳалок бўлган қирғизистонликлар\nОлмаотада фитнес-тренер бўлиб ишлаган 32 ёшдаги Азиз Мусаев 7-январда вафот этган. ТИВ қозоқ ҳуқуқни ҳимоя қилиш органлари қирғизистонликнинг ўлими бўйича тергов олиб бораётганини билдирган.\nҲалок бўлган иккинчи қирғизистонликни ким экани маълум қилинмаган, бироқ Қирғизистоннинг Олмаотадаги бош консули Назарали Ариповнинг айтишича, қариндошлари марҳумнинг жасадини танишган\nҚозоғистондаги норозиликлар ва қўлга олинганлар\nҚозоғистондаги норозиликлар 2-январда ўлканинг ғарбидаги Янги-Ўзўн шаҳридан бошланган. У ерда турғунлар газ қимматлаганидан норози бўлиб, тинчлик акциясига чиқишган.\nБир неча кундан кейин митингга бошқа шаҳар турғунлари ҳам чиқиб, иқтисодий талаблар сиёсий талабга айланган. Норозилар амалдаги ҳукуматни истеъфосини ва биринчи президенти Нурсултан Назарбаевнинг дахлсизлигини бекор қилишни талаб қилишган.\nНатижада 5-январга ўтар кечаси Қозоғистон ҳукумати истеъфога кетган. Бироқ норозиликлар тўхтамай, айрим шаҳарларда хавфсизлик кучлари билан қуролли тўқнашувлар бўлган.\nЭнг оғир аҳвол Олмаотада бўлган, тўқнашувлар талончиликка олиб келган.\nНорозиликлар тўхтамаётган вақтда Қозоғистон президенти Касим-Жомарт Токаев митингчиларни «террорист» деб атаган.\n8-январда Қозоғистоннинг ТИВ тартибсизлик факти бўйича минг одам, унинг орасида чет эл фуқаролари қўлга олинганини билдирган.\n«Олмаота вилояти қишлоқларининг бирида 100дан ортиқ одам қўлга олинди. Дастлабки маълумотлар бўйича, қўлга олинганлар қўшни ўлканинг фуқаролари», — деб билдирди муассаса. Бироқ қайси давлат экани айтилмаган.\nҚирғизистоннинг МХДҚ 10-январга кўра маълумотига кўра, Қозоғистонда 5 қирғизистонлик қўлга олинган. Уларнинг бири — мусиқачи Викрам Рузахунов — 10-январь куни кечда ватанига олиб келинди.\n11-январда Қирғизистоннинг Олмаотадаги бош консули Назарали Арипов қолган тўрт қирғизистонлик ҳам озод қилиниши айтган. ТИВ қозоқ томон билан шундай келишувга эришилганини таъкидлаган.\n12-январда Жогорку Кенеш йиғинида Олмаотада қўлга олинган қирғизистонликлар бўйича масала кўтарилган. Депутат Карим Ханжеза Қирғизистоннинг Олмаотадаги бош консули билан «ҳозир гаплашганини» ва қўлга олинган тўрт қирғизистонлик ҳамон озод қилинмаганини айтган.\nАрипов «Азаттык»қа интервью бериб, Қозоғистоннинг ИИВ қирғизистонликларни бўшатиш бўйича бош прокуратурага таклиф юборганини айтган. Ҳозирда мурожаат кўриб чиқилмоқда.\nОлмаотадаги тартибсизликда қатнашишда гумонланиб (1990-йили туғилган) Закир Юбуров, (1991) Адан Хуров, (1987) Ильяс Мачо ва (2001-йили туғилган) Абду-Рахим Жиншанло қамоқда.\nАввалги мақолаДепутат Адахан Мадумаров Бош прокуратурада сўроқ бермоқда\nНавбатдаги мақолаОхирги суткада коронавирусдан бир киши вафот этди, 586 янги ҳолат қайд этилди


Ҳур қиз мактуби - 28 Сентября 2012 - ..::MuxliS.Biz.Uz::..\nСреда, 18.09.2019, 16:28 Приветствую Вас Гость | RSS\nГлавная » 2012 » Сентябрь » 28 » Ҳур қиз мактуби\nҲур қиз мактуби\n"Менинг қиз бола эканимни билгач, ойим ҳар куни кўзёш тўкадилар. Чорасизликдан, афсус билан пичирлайдилар: "Энди нима қиламиз, болажоним? Кўчада қоламиз-ку...” Бу йиғи сабабини фақатгина бу йил мактабга чиққан Асила опам тушунади. Васила опам беш, Рисола опам уч ёшда. Кенжа опам Робия эса, энди ёшига етди. Баъзан, яқиндан бери оёқлари бироз қалтираб, қийналиб қадам ташлаётган Робия опам билан гаплашаман. У мени жуда яхши кўради, тушуна олади. Айниқса, ойим йиғласа, сиқилса, ёнига бориб, рақсга тушади, ишқилиб, уларни чалғитишга уринади. Чунки, мен ҳали бунча қайғу-ғамни кўтара олмаслигимни Робия опамга айтгандим.\nАнчадан бери ойим даҳшатли нарсани ўйлашни бошладилар: "Қизалоғим, мени кечир... Лекин сен туғилмаслигинг керак. Йўқса, бувижонинг бизни уйдан ҳайдаб солади...” Юрагим тўхтаб қолаёзди. Начора, пешонамга ёзилгани шу экан... Ахир, қандай қилиб бунда ойимни айблашим мумкин?! Шифокор хола "Кеч қолгансиз. Аборт ҳаётингиз учун хавфли!” - деб, ойимни йўлдан қайтарди.\nЙўл бўйи унсиз йиғлаб келдилар. Тақдирга лаънат, бувимга нисбатан нафрат, менинг тириклигимга, борлигимга шукроналик қоришиб кетганди бу кўзёшларда...\nОхирги пайтлар турган еримдан пастлаб бораётганимни сезаман. Баъзан юрагим уришдан тўхтаб қолади, шундай пайтларда ойим қаттиқ оғриқ сезарканлар. "Кечиринг, ойи, дунёга келмай туриб, сизни шунча қийнаяпман...” Ойим ҳам мени тушунгандек, пичирлайдилар: "Сенинг ҳеч қандай айбинг йўқ, ҳаммасига жодугар бувинг айбдор!”\nТушунолмайман. Дадам ойимга севиб уйланганлар. Бувим эса, дадамни ойимдан рашк қилиб, сира тинч яшашга қўйиб бермаганлар. Ойим бувимга нима ёмонлик қилган эканлар-а? Баъзан ойим қўшнига ҳасрат қилгани чиққанларида, қўшниларнинг ҳам бу адолатсиз дунё ҳақидаги гапларини эшитиб, тушунганларим шу бўлдики, инсон зоти борки, ўзидан бир поғона пастда турганларни оёқости қилгиси, эзиб-қийнагиси келаркан. Ўзидан бир поғона баландда турганларга нисбатан хасад уларнинг ич-этини кемираркан. Худди бувимга ўхшаб. Ойим етимхонада катта бўлганлари учун доим ойимни ҳақорат қиладилар, алоҳида солинган уйлари остонасидан туриб эълон қиладилар: "Ҳали Аслиддинжоним келсин, бу етимчани жавобини бердириб, онаси ўпмаганини олиб бераман. Бир йилга қолмай, ўғил туғиб беради!” Дадам чет эл сафаридалар. Уйда кам бўладилар. Бизнеслари яхши. Ойим рўзғорда кам кўрмай, шукур қилишдан бўшамайдилар.\nКунларнинг бирида бувим яна остонада туриб, дийдиёларини бошладилар. Ойим мен билан анча оғирлашиб қолганлар. Мактабдан қайтган Асила опам бувимнинг гапларини эшитиб, чидаб туролмадилар: "Худодан қўрқмайсизми, буви?”\nШу чоғ аммам етиб келиб, опажонимни калтаклар остида қолдирди. Аммам ўша пайтлар эри билан жанжалли эди, шунинг учун бувимнинг пинжига кириб олганди. Ойим опамни ажратиш учун жонҳолатда аммамнинг қўлига ёпишдилар, аммам эса... бизни итариб юбордилар... Айни шу пайтда дадам чет эл сафаридан қайтиб қолдилар. Аммам салом-алик ўрнига яхшигина тарсаки билан сийланиб, Васила, Рисола ва Робия опамга қарашга маҳкум қилиндилар. Аммам Асила опамни шунчалик ёмон урган эканки, дадам тиббий ёрдам кўрсатиш учун уни ҳам биз билан олиб кетишга мажбур бўлдилар. Дадам ойимни кўтариб олган, Асила опам оёғида зўрға туриб, бизга эргашиб келяпти. Аллақайси суякларим синган, оғиз-бурнимга қон тўлган эди. Кўчага чиқиб, машина тўхтатган дадам ҳайдовчидан тезликни оширишни илтимос қилдилар. Ойим оғриқ зўридан инграр, "Худойим, бундан кўра жонимни олиб қўяқол!” – деб йиғларди. Дадам эса ўз ёғига қоврилар, бувим ва ойим ўртасида хуноб эди. Бугунги воқеалар оқибатида, пичоқ бориб суякка қадалган, дадамнинг ўз онасидан, синглисидан кўнгли совиб улгурган эди.\nНиҳоят, етиб келдик. Асила опамни шифокор опалар бошқа хонага олиб кетиб қолишди. Биламан, оғритиб укол қилишса ҳам, опам йиғламайдилар. Жуда оғир-вазмин қиз бўлганлар. Бизни эса, дарров туғруқ хонасига олишди. Ойим ҳушида эмасдилар. Мен эса ўзим учун ҳаммасини ҳал қилиб бўлган эдим. Агар, яшаб қолишни истаганимда, бунинг учун курашган бўлардим. Бироқ, нима учун яшашим керак? Бувимга ўхшаган дилозор бўлиш учунми? Ўз яқинларимга азоб бериб, роҳатланиш, хўрлаш, оёқости қилиш учунми? Ёки ойим сингари хўрликлар юкини елкамга олиш учунми? Йўқ, мен туғилишни истамайман. ИНСОН бўлишни истамайман!\n"Сени туғилмаслигинг керак...” "Бувинг уйдан ҳайдаб чиқаради!” "Етимнинг кўрган куни қурсин...” Бу жумлалар қаторига менинг сўнгги ўйларим ҳам қўшилди: "Мен туғилишни истамайман... Мен яшашни истамайман...”\n- Болангизни сақлаб қололмадик. Нафас аъзоларига қон тўлган. Яна... саккизинчи ой... Сабр тилайман... – шифокор аёл дадамга шу гапларни айтгани ҳамоно, бир ноҳушликни сезиб, дадамни ойим ётган палатага бошладим. Дадам, гарчи мени кўрмасалар-да, ҳар ҳолда, "кўнгиллари ўша ёққа ундаётганини” англаб етдилар. Ойим... томчидори тизимини узиб ташлаб, унинг игнаси ёрдамида томирига ҳаво киришини кузатиб ётар, шу йўл билан ўзини ҳалок қилишга уринарди!\n- Зарина! Нималар қиляпсан? – дадам кела солиб, игнани ойимнинг билагидан суғуриб олдилар. – Ундай қилма, жоним, мен ҳали ҳаммасини ўз ўрнига қўяман, ҳеч ким ҳаётимизга аралашолмайди!\n- Ҳаммасини ўрнига қўясиз?! Увол бўлган ҳаётимни ўз ўрнига қўя оласизми? Ҳур кетган қизимни қайтариб бера оласизми?! Қандай чидайман ахир?! Сувратимдан бошқа нимам қолди?! – ойим кўз ёшларини тўхтатолмасдилар. Шифокорлар тинчлантирувчи укол қилиб, ойимни ухлатиб қўйишди. Мен эса ойимнинг тушларига кирдим: "Ойижон, мен яхшиман. Хавотир олманг. Сизни доим ҳимоя қилиб юраман...”\nБир неча кундан сўнг уйга қайтишди. Албатта, мен ҳам улар билан бирга келдим. Жисман жуда олисларда бўлсам-да, қалбан ва руҳан доим улар билан бирга эдим. Энди дадамнинг қатъий огоҳлантиришларидан сўнг бувим ҳам, аммам ҳам уларга ўйлаб муомала қиладиган бўлишган. Тўғри, баъзан пана-паналарда ойимга нишини санчиб олмоқчи бўлишади, бироқ, ҳозир ойим дадамнинг кўмаги сабабми, анча дадиллашганлар, муносиб жавоб қайтарадилар. Бир неча марта аммам ойимни дадамга ёмон кўрсатиш учун, айни қайнона-келин баҳси қизиган пайтда уларнинг ёнига чақириб қолар, мен эса қандай йўл билан бўлмасин бу томошанинг олдини олишга муваффақ бўлардим.\nОхири бўлмади. Биз тарафларда кенг тарқалган шундай бир иллат борки, шайтон ҳам у ишни қилишдан ҳазар қилса керак. Аммам эри билан ярашиб, келинлик уйига қайтгач, ёлғизланиб қолган бувим нафақасини кўтариб, Зулфинисо отинникига югурадиган бўлган. Ҳаракатлари самара берибми, кунларнинг бирида аммамни чақириб олди. Ойим Асила опамнинг ота-оналар мажлисига кетганлар, дадам ишда, учта опам бувимга "ишониб топширилган”. Бувим уйда ойимнинг эски кўйлагини излаш билан оввора бўлган бир пайтда мен унинг ёнида туриб, фикримни бир жойга жамладим. Стол устидаги симли телефондан дадамнинг рақамларини тердим. Жавоб бердилар. Бироқ мен гапира олмайман, гапирганим билан мени барибир эшитмайдилар. Нариги тарафдан жавоб бўлмагач, хавотирлана бошладилар. Айни шу пайтда мен Робия опамнинг қўлини тишлаб олдим. Буни қандай қилганимни билмайман, лекин дадам опамнинг чинқириғини эшитганларига ишончим комил. Хавотирланиб, уйга етиб келганларида эса, бувим уйимиздан олиб чиққан эски кўйлакни ёқаётган аммам-у, эшигимиз остига кул ва сув сепаётган бувимга рўпара бўлдилар. Шаҳд билан уйга кирмоқчи бўлганларида бувим йўлларини тўсдилар: "Кирма, болам!”\nДадам югуриб бориб, ҳали тўлиқ куйиб улгурмаган кўйлакни аммамнинг қўлидан тортиб олиб, ташқаридаги челакка ташладилар. Ёнаётганда сезилмаганди, сувда олов ўчиб, ҳавога ачимсиқ ҳид тарқалди. Ғазабдан ўзини боса олмаган дадам аммамни судраб остонагача олиб келдилар, роса калтакладилар. Мактабдан опам билан бирга қайтган ойим ҳеч нимани тушунмадилар.\n- Зарина, йиғиштир кўч-кўронингни, энди бу уйда бизга жой йўқ!\n- Отангни уйи кимларга қолади, болам?\n- Бошингизда қолсин! Мен ўз ҳаётимни ўзим қураман. Ҳеч ким, ҳатто туққан онам ҳам ҳаётимга аралашишига йўл қўймайман!\n- Сени ўғилсиз ўтмасин, деб шундай қилдим-ку!\n- Мени тинч қўйинг!\nАввалига дадамнинг бир дўсти ижарага уй топиб берди, кейин ўзлари уй сотиб олдилар. Мен ҳам бироз хотиржам бўлдим. Кўпинча ёлғиз қолган Робия опам билан ўйнардим. Лекин тиллари чиқиб, у-бу нарсанинг фарқига бориб қолгач, мен билан гаплаша олмай қолдилар, мени кўрмасдилар ҳатто.\nБаҳор охирларига келиб, аммам бошини эгиб, кўзда ёш билан бизникига келдилар: бувим оғирлашиб қоптилар. Мен бу бир хийла эканини билардим, бироқ буни уларга қандай тушунтиришни билмасдим. Дадам ноилож қайтиб боришга кўндилар, ҳар ҳолда туққан оналари, қариганда ташлаб қўйибди, деган гап яхши эмас. Инқиллаб-синқиллаб ётган бувим дадам хонани тарк этгач, ирғиб ўрнидан туришини мен ва аммамдан бўлак ҳеч ким кўрмасди-да афсуски...\n- Анави яна иккиқат кўринади, овқат пишириш бир ўзимга қолиб кетди, - аммам бувимга янгиликни етказди.\n- Яна қиз бўлса керак-да, Худо илонга билиб оёқ бермаган, дейишади.\n- Бу сафар эҳтиёт бўлиш керак, ойи. Мен эртага яна бориб келаман. Овқатига солиб берса, боласи билан бирга йўқ қилиб юбораркан.\n- Шубҳаланиб юрмасин яна...\n- Бошида сал-пал оғриқ бераркан, кейин бироз кучаяркан, охирида... – аммам овқатни оғзига олмоқчи бўлди-ю, дарров қошиқни қайтариб жойига қўйди, кейин ташқарига югуриб кетди...\nТушундим. У ҳам ҳомиладор. Менга эса барибир. Туни бўйи укажоним билан гаплашиб ётдим. Худога шукурки, у мен каби, ойимнинг қайғуларини кўтаришга мажбур бўлмайди, опаларимдек нимжон туғилмайди. Мен бунинг учун қўлимдан келган ҳамма ишни қиламан.\nБундай томошани одамзод умри бино бўлиб, кўрмаган бўлса керак. Кечқурун бувим гўё "узр сўрамоқчи бўлиб” ойимни чақирдилар. Ойимга бироз ноқулай бўлди, бувим йиғлаб-сиқтаб ҳамма иш учун узр сўрадилар, опаларимни дуо қилган бўлдилар. Кейин қўярда-қўймай, овқатга таклиф қилдилар. Бу пайтда аммам ҳаёлида ўша дам солинган тупроқни ойимнинг овқатига қўшган бўлди. Мен кафтимни тутиб турганимни қаердан ҳам билсин? Хуллас, зум ўтмай ўша тупроқни аммамнинг косасига сепиб юбордим...\nОйим кетма-кет туққанлари, бунинг устига мени деб анча қийналганлари сабаб, бу сафарги ҳомиладорлик ҳам оғриқлар билан ўтди. Аммам эса боласи уч ойлигида йиқилди, шундан сўнг касалдан боши чиқмай қолди. Ой-куни яқинлашиб, икковларини ҳам бир кунда туғруқхонага олиб кетишди. Бувим ойимнинг кетидан қарғаниб қолдилар: "Илойим, шу туғруқхонадан ўлигинг келсин!” Эҳ, бувижон... Нега шундайсиз-а? Ундан кўра аммамни дуо қилсангиз бўлмасмиди? Ойим сизга нима ёмонлик қилган эдилар-ки, уларга нисбатан шунчалик хусуматингиз бор?! Ахир, бу дунёда ҳамма қилган ишига яраша мукофот олишини жуда яхши биласиз-ку!\nОйим укажонимни эсон-омон қўлларига олдилар. Аммам эса... ўлик туғилган қизалоғини кўрмай, оламдан ўтган эди. Буни эшитган бувим турган ерида ўзини ташлаб юборди. Қайтиб кўз очмади...\nБалки, мен ойим ва укамнинг ҳаётини сақлаб қолиш билан бирга, бувим ва аммамдан ўч олгандирман. Йўқ, бу қасос эмасди. Улар ўз қилмишларига яраша жазоларини олишди. Ойим айтганларидек: "Болажоним, сенинг заррача айбинг йўқ. Ҳаммасига бувинг сабабчи...”\nБу мактубни қаердан, қандай аҳволда топишларини билмайман. Бироқ, билиб қўйишсинки, Она-Ер шундай инсонларни ҳам кўтариб юрибди. Худодан бувимга ўхшаганларга инсоф, ойимдек аёлларга эса фақат сабр сўраган ҳолда\nКатегория: Hikoyalar | Просмотров: 1150 | Добавил: Admin | Рейтинг: 0.0/0


La Repubblica: "Интер" ва Рэмзи оғзаки келишувга эришишган\n22 декабрь, 2018, 14:55\nТеглар:Интер | Аарон Рэмси | Арсенал\nБироқ, "нерадзуррилар" уни қишки трансферлар чоғидаёқ сотиб олишга ҳаракат қилишади.\nЛондоннинг “Арсенал” клуби ярим ҳимоячиси Аарон Рэмзи фаолиятини “Интер”да давом эттириши мумкин.\nLa Repubblica нашри тарқатган хабарга кўра ёзда “канонирлар” билан шартномаси якунига етадиган 27 ёшли уэльслик футболчи “нерадзуррилар” билан оғзаки келишувга эришган. Гап шундаки, Рэмзи йилига камида 6-7 млн евро маош олмоқчи. “Интер” эса унга бундай маошни беришга тайёр.\nБироқ, миланликлар устози Лучано Спаллетти мавсум якунланишини кутмоқчи эмас ва Рэмзини яқинлашиб келаётган қишки трансферлар давридаёқ жамоасига кўчиб ўтишини хоҳламоқда. Ўз навбатида “Интер” бош директори Беппе Маротта унинг бу истагини амалга ошириш учун январдаёқ Рэмзини сотиб олишга уруниб кўрмоқчи.\nМаълумот учун, Рэмзи “Арсенал” сафида 2008 йилдан буён тўп суриб келмоқда.\n"Реал" "Интер"га кераксиз бўлиб қолган футболчини харид қилмоқчи


“Локомотив” нинг ёш футболчилари Анталияда ўтказилган турнирда муваффақиятли иштирок этди\n“Локомотив” футбол клубининг 2006, 2007 ва 2009 йилларда таваллуд топган тарбияланувчилари Туркиянинг Анталия шаҳрида ўтказилган “Hane Cup” турнирида муваффақиятли иштирок этди.\nКеча эса “Локомотив” ва “Пахтакор” учрашувининг таймлар оралиғида ёш футболчилар шарафланди.\nСуннат Рўзиев раҳбарлигидаги 2006 йилги ёш футболчилар гуруҳи 6 ўйин ўтказиб, 4 ғалаба, 1 дуранг ва 1 мағлубиятга эришди. Бу кўрсатгич, болаларнинг ўз гуруҳида 2-ўринни эгаллашига замин яратди. Жамоа аъзоси Элнур Абдураимов эса “Энг яхши футболчи” бўлди.\nСуннат Абдурасулов мураббийлигидаги 2007 йилда туғилган футболчиларимиз ҳам 3 ғалаба ва 1 мағлубият қайд этиб, кумуш медалга сазовор бўлди. Жамоа ҳужумчиси Шохруҳ Худойберганов ўз гуруҳида “Энг яхши футболчи” номинациясини олди.\nШавкат Ахмеджанов бошчилигидаги 2009 йилги болалардан ташкил этилган гуруҳ ўз имкониятлари даражасида иштирок эта олмади. 2 ғалаба, 1 мағлубият ва 3 дуранг билан чекланган жамоа 4-ўринни эгаллади. Шаҳзод Равшанбеков гуруҳда “Энг яхши футболчи” деб тан олинди.


ИнтерФУТБОЛ :: «Эдинсон Кавани» важоҳати\nЭдинсон Кавани машҳур Педро Паулета натижасини такрорлади, бироқ ҳамон Златан Ибрагимовичдан ортда боряпти. Уругвайлик тўпурар Европада ҳаммадан кўп гол урмоқда, бироқ ҳаттоки, ҳамюрти Луис Суаресчалик ҳам эътироф этилмаяпти. Interfutbol.uz сайтининг қуйидаги мақоласи айнан хизматлари етарли даражада баҳоланмаётган бақувват ҳужумчи - «Матадор» ҳақида.\nЗлатандан ўтиб кетадиган йигит\n«ПСЖ» тарихидаги энг яхши тўпурар мақоми узоқ вақт 20 йиллик рекордни янгилаган Педро Паулетага тегишли бўлди. У чиндан ҳам, зўр ўйнарди, бироқ ҳеч қачон дунё миқёсида мега-юлдуз саналган эмас. Хуллас, португалиялик ҳужумчи 211та ўйинда 109та гол урганча «ПСЖ» «шоҳи»га айланганди. Бу унинг ўртача ҳисобда ҳар бир ўйинда 0,52 гол ҳосил қилганига далолат - аср боши учун ёмон натижа эмас. Бироқ Педро рекордини «қулатган» ҳужумчида ушбу кўрсаткич янада баландроқ - 1та ўйинда 0,87 гол. Боз устига, жаноби Ибрагимович ўз ҳисобидаги 50та голни парижликлар билан хайрлашув мавсумида нишонлади. Бироқ швед голеадори Эдинсон Каванидан нақ 6 ёш катта. Айтиш жоиз, уругвайлик ҳужумчи Паулета натижасини такрорлашга анча кам вақт сарфлади. Тўғрироғи, 109та гол маррасини Педрога нисбатан тезроқ забт этди. Ҳа, унда самарадорлик коэффициенти Златанникига қараганда, паст - 1та ўйинда 0,62та гол. Лекин клуб тарихидаги иккинчи голеадор бўлиш ҳам катта натижадир. Қолаверса, унда тўпурарлар рўйхатининг 1-ўрнига чиқиш учун имконият ҳам, вақт ҳам етарли. Айниқса, ҳозирги самарадорлигини ҳисобга олсак. Кавани жорий мавсум барча турнирлар ҳисобидан 28та ўйинда 29та гол урди - ақлни шошириб қўядиган натижа. Ваҳоланки, Парижда Эдинсон мудом эътирозлар домида юради ва ўзи янги клуб қидираётганини ҳеч қачон яширган эмас. Энг диққатга сазовор томони, уругвайлик ҳужумчи кетма-кет 7 йилдан буён 25тадан кам гол ураётгани йўқ. Шулардан 5тасида эса, 30та гол маррасидан ошди. 7 йил - бу футболда катта муддат ва савия белгиси. Уругвайликни етакчилик масаласида Ибрагимович билан таққослаш ноўрин, аммо у рақиб дарвозаси томон доимо йўл топади. 1,5 йилча аввал Каванининг отаси - Луис унинг кайфиятини жуда пасайтириб юборганди. Яъни маст ҳолда автомобиль бошқариб, 19 ёшли мотоциклчи ҳаётига зомин бўлди. Натижада Эдинсон ўзини ўнглаб олиш учун бироз тин олди. Зеро, ҳимоячилар уни издан чиқаришга уринишганди: «Отанг 20 йилга қамалади. У қотил». Футболчининг бундай вақтларда одатий маромда ишлаши жуда қийин. Лекин вақт ҳар қандай дардни даволайди, агарда инсон характери кучли бўлса...\nЖаҳоннинг энг қадрланмаган ҳужумчиси?\nУЕФА ЧЛ гуруҳ раунди рамзий термасига Левандовски ёки Роналдуни эмас, айнан Каванини киритди. Яъни у Мертенс ва Мессига шерик бўлди. Ҳар кимда қардланмаган ёки баҳоси ошириб юборилган футболчилар масаласида шахсий фикри-рўйхати бор. Бироқ рақамлар ва фактлар асосида тузилган рейтинглар муҳимроқ аҳамият касб этади, барибир. Демак, Кавани аввалги мавсум якунларига кўра, сифатли ўйин намойиш қилган, аммо эътибордан четда қолган юлдузлар орасида камида кучли учликдан жой олади. Кўпчилик баралла эътироф этилди - португаллар, французлар, Евро-2016нинг бошқа қаҳрамонлари, ҳаттоки, Америка кубоги ғолибига айланган чилиликлар... «Реал» ва «Барселона» юлдузларига ҳам талаб даражасида урғу берилди. Энди ҳамма Златан ҳақида гапиряпти, негаки, у АПЛга йўл олди ва голлар урмоқда. Диего Коста, Эден Азар ва Контенинг бошқа шогирдлари ҳам радарлар нигоҳига қайтишди. Каванини эса фақат омадли гол «бўрони»дан кейингина эслашди. Шунда ҳам номига... Ваҳоланки, CIESнинг статистик таҳлили натижаларига қарасак, Роналду ва Месси ортида айнан Кавани ҳамда Жеко бор. «Реал» етакчиси 94 ва «Барса» юлдузи 93 баллга эга, Эдинсон ҳисобида эса 92 очко бор. Криштианунинг охирги ҳафталарда кўрсатган ўйинларини назарда тутиб, бемалол тахмин қилиш мумкин: Месси ва Кавани ундан ўзиб кетишга улгуришган. Агар фақат марказий ҳужумчилар рейтингини олсак, унда Кавани мутлақ пешқадам. Шунга қарамай, ҳамон сояда қолмоқда. У бунга кўникиб ҳам кетган. Дейлик, Уругвай термасида Форлан ёки Суарес, Парижда эса Ибрагимович ортида юрган. Шу маънода айтсак, Кавани худди Франциядаги Бэйл, гўё.\nЮқори спорт формасига қайтиш\nЭдинсон ўзи учун энг муваффақиятли давр сифатида 2011 йилни тилга олади. У ҳақ, ўшанда «Наполи»да чиндан ҳам, қудратли ҳужумчидек гавдаланганди. Лекин жорий мавсумдаги асосий кўрсаткичлари ҳам чакки эмас. Умуман, мақолага илова қилинган жадвалда қараб, уругвайликнинг «ПСЖ»да нақадар муҳим роль ўйнашини яққол тушуниш мумкин.\nЭдинсон «Барселона»ни тўхтатишга қодирми?\nБу саволга яқин орада жавоб оламиз. Тан олиш керак, «ПСЖ» - «Барселона» жуфтлиги ЧЛнинг илк «плей-офф» раундидаги энг мураккабларидан биридир. Айни пайт Каванининг умумий ҳолати яхши эканлиги тушунарли, бироқ у «Олтин бутса» учун пойгада Пьер-Эмерик Обамеянгдан ортда қоляпти. Тўғри, бу борада ҳам унга қийин - Франция чемпионатида урилган голлар коэффициенти нисбатан паст. Муҳими, жамоавий муваффақият ва Унаи Эмери клуби ҳал қилувчи паллаларга яқинлашмоқда. Кавани - испаниялик мутахассиснинг ҳужумдаги асосий қуроли. Жаҳонда Эдинсон билан таққослашга арзийдиган ажойиб марказий ҳужумчилар кўп. Хуллас, «Матадор»нинг жамоаси ЧЛда «Барселона»га бас келолмаса, у Франция лигасида ҳаттоки, 40та гол урган тақдирида ҳам, эътибордан четда қолаверади. Эдинсон буни яхши тушунади ва бўлажак баҳсларда борини бериши тайин. Зеро, «ПСЖ» учун асосий вазифа - еврокубокларда муваффақиятли иштирок этиш. Демак, яна озгина сабр қиламиз. Факт шуки, «Матадор» ҳозирда голларга ташна.\n*** Кавани жорий мавсум топ-лигаларда 20та гол маррасига етган биринчи футболчи бўлди. Январь ойидаёқ.\n*** Битта голга кетадиган вақт (ўртача ҳисобда)ни деярли икки баравар қисқартирди. Ҳайратланарли кўрсаткич.\n*** «ПСЖ»нинг жорий чемпионатдаги голларидан нақ 50 фоизи айнан Каванига тегишли. Ҳаттоки, Лаказетт («Лион»)нинг кўрсаткичи ҳам бундан паст.\n*** Унинг жами 36та аниқ зарбасидан 21таси гол билан тугади. Аввалги мавсумда 60та уринишдан атиги 19та гол ҳосил қилганди.\nКАВАНИ ЛИГА 1да: УМУМИЙ СТАТИСТИКА\n1та голга сарфланган вақт**\n* - «ПСЖ»нинг жами голларига нисбатан; ** - ўртача ҳисобда; *** - «ПСЖ»нинг жами узатмаларига нисбатан.


ИнтерФУТБОЛ :: Умар Эшмуродов: «Финал арафасида ўзимизга келиб улгурмагандик»\nУмар Эшмуродов: «Финал арафасида ўзимизга келиб улгурмагандик»\nФутболда жамоага сардор бўлиш масъулияти доимо етакчи зиммасига катта вазифа юклайди. У ўзи учун топширилган чизиқда ҳаракат қилиш билан бирга, жамоадошларини ҳам олдинга бошлаб, кези келганда, улардан бир поғона устун ҳолда ўйин намойиш этишга бутун вужуди билан интилади. Махсус мухбиримизнинг «Насаф» сардори Умар Эшмуродов билан уюштирган суҳбати шу ва бошқа мавзуларни қамраб олди.\n- Ҳаётингизда сизнинг хатти-ҳаракатингиз билан содир бўлган воқеа туфайли жамоангизни қийин аҳволда қолдирган дамларингиз бўлганми?\n- Албатта, ҳам ҳимоячи, ҳам сардор сифатида ўйнаш осонмас. 2021 йилда ОФК кубоги баҳсларидаги ҳар бир кичкинагина хато ҳам қимматга тушишини «Ли Ман» (Гонконг) билан ярим финалда гувоҳи бўлдик. 2-бўлим бошида жиддий хатоим дарвозамиз ишғол қилинишига олиб келди. Шунда ҳаётимда ҳеч содир бўлмаган воқеа рўй берди. Оёғим тойиб кетса бўладими!..\n- ОФК кубоги финалида «Насаф» 2011 йилги натижани такрорлайди, деб умид қилгандик...\n- Биринчидан, жамоамиз ёш, иккинчидан, ўйин сафарда бўлиб ўтди. Катта босимни кўтаришнинг ўзи бўлмайди. Агар 2020 йилги таркибимиз бўлганида, кўзлаган мақсадимизга эришишимиз мумкин эди. Бошқа томондан, ёшларимиз халқаро майдон ҳавосидан баҳраманд бўлишди. 2022 йилда таркибни 3-4 нафар тажрибали футболчи билан кучайтирсак, Осиё Чемпионлар Лигаси баҳсларида омад кулиб боқса, ажабмас.\n- Оддий қишлоқ йигитининг катта футболга кириб келиши қандай кечган?\n- 1992 йил 30 ноябрда Косон туманидаги Тинибек қишлоғида туғилганман. Отам Юсуф Очилов, онам Меҳриниса Элбоевалар ўқитувчилик касбида ҳурмат-эътибор топишяпти. Оилада уч ўғилмиз. Укаларим - Қувончбек олий маълумотли энергетик, Ўктам Қарши давлат университетининг 2-босқич талабаси. Футболга бўлган меҳр менга ором бермади. 2004 йил Қарши шаҳридаги махсус футбол мактабида ўқишни давом эттирдим. Устозим Умирқул ака Раҳматуллаевдан 11 ёшимда сабоқ олишни бошлаган бўлсам, 9-синфни тамомлаб, Қарши олимпия захиралари коллежида мураббий Ўткир Холиқов раҳбарлигида футболга доир билимимни янада оширдим. 2012 йил коллежни тамомлаб, фаолиятимни «Шўртан»да бошладим. 2017 йилнинг биринчи даврасигача «оқ бўрилар» шарафини ҳимоя қилдим. «Шўртан» 2013 йил кучлилар сафини тарк этиб, 2015 йил яна элитага қайтди. 2017 йил гарчи чемпионатда 12-ўринни эгаллаган бўлсада, ФИФА қарори билан қарздорлик туфайли олий лига билан мажбуран хайрлашди. Шу йиллар давомида Эркин Мирзаев, туркманистонлик Саид Саидов, шунингдек, Зоир Тўрақулов, Мухтор Қурбонов, Ихтиёр Каримов каби мураббийлар қўл остида ўйнадик. Футбол фидойиси Оллоёр Расулов (охирати обод бўлсин)нинг ҳам хизмати катта бўлди. «Шўртан» таркибида олий лига ўйинларида иштирок этдим. 2017 йилнинг 2-даврасидан Рўзиқул Бердиев таклифи билан «Насаф» сафига қўшилдим.\n- Ўзбекистон миллий термаси таркибида жаҳон чемпионати саралаш баҳсларидаги иштирокингиз ҳам ҳаётингиздаги муҳим воқеалардан бири бўлди. Шундай эмасми?\n- Худди шундай. Дастлаб Беларусь термаси, 2021 йилнинг ёзида Туркманистон миллий жамоаси билан куч синашгандик. Дубайда Таиланд термасига қарши тўп сурдик. Жаҳон чемпионатига чиқиш учун саралаш ўйинлари ҳам муросасиз кечди. Сингапур, Яман жамоалари билан ўтказилган муҳим учрашувларда иштирок этдим.\n- Сизнингча, термамизнинг жаҳон чемпионати саралашининг навбатдаги босқичига чиқолмаганига нима сабаб бўлди?\n- Пандемия таъсири футболда ҳам сезилди. КХДР термасининг ушбу саралашда қатнашмаганлиги бизга ҳам таъсир қилди. Гарчи гуруҳда 15 очко тўплаган бўлсак-да, ҳисобимиздан 6 очко олиб ташланди. Натижада гуруҳда қолиб кетдик. Умид қиламизки, нав-батдаги мундиал учун баҳслар омадли бўлади.\n- Ўз позициянгиздаги қайси футболчиларга мухлислик қиласиз?\n- «Ливерпул»даги Виржиль ван Дейкнинг ўйинларидан, қайсидир маънода, дарс оламан. Италия футболи, хусусан, «Ювентус» иштирокидаги учрашувлардан ҳам ўрганадиган томонлар кўп.\n- «Насаф» мавсум-2021да учта фронтда ҳаракат қилди...\n- Суперлига ўйинлари муросасиз ўтди. «Пахтакор» муддатидан олдин чемпионликни тантана қилди. Совринли ўринлар учун АГМК, «Сўғдиёна» ва биз кураш олиб бордик. Афсуски, сўнгги турда «Локомотив»дан енгилиб, кумуш медалдан мосуво бўлдик.\n- Ҳал қилувчи ўйинда «Насаф»га нима етишмади?\n- Тан олиш керак. Икки кун олдин АГМК билан кубок ярим финалида 120 дақиқа тўп сурдик, ҳали чарчоғимиз тарқамаганди. Боз устига, Жўрабек Манноновнинг четлатилиши кайфиятимизни тушириб юборди. 70-дақиқага келиб ўйинимизни тамомила йўқотиб қўйдик. Балки яна бир кун вақт бўлганида, «темирйўлчилар» билан ўйин бошқача бўлармиди...\n- Шундан сўнг «Насаф» олдида битта йўл қолганди. У ҳам бўлса, Ўзбекистон кубоги финалида «Пахтакор»ни мағлуб этиш вазифаси. Бу ишни уддалаш ҳам осон кечмаслиги аниқ эди...\n- Бўлмасам-чи. Кучли таркибга эга «Пахтакор»га чемпионат ўйинларида икки марта имкониятни бой бергандик. Қолаверса, «шерлар» чемпионликка эришишгани туфайли руҳий устунликка эга эдилар, биз эса «Локомотив» билан ўйиндаги мағлубиятдан сўнг ҳали ўзимизга келиб улгурмагандик. Шунга қарамай, финалга ҳар томонлама пухта тайёргарлик кўрдик. Самар-қанддаги баҳсда охиригача курашдик ва мақсадимизга етдик.\n- Ўтган мавсум VARдан фойдаланиш ўзбек футболига нима берди, деб ўйлайсиз?\n- Истардимки, ҳеч бир жамоа ҳакамликдаги баъзи бир жузъий хатолардан жабр кўрмасин. VARнинг катта футболга кириб келиши бу ижобий ҳолат. Аксарият учрашувларда унинг фойдаси катта бўлди. Фақат, имкон даражасида вақт чўзилмаса бўлди.\n- Кўплаб мураббийлар қўл остида тўп сурдингиз. Уларнинг қайси бирини алоҳида эътироф этасиз?\n- Ҳамиша улардан нимадир ўрганишга интилганман, бу тажрибани ҳамон учрашувлар жараёнида қўллаб келаман. Вадим Абрамовни маданиятли инсон сифатида қадрласам, Рўзиқул Бердиевни ўз устида мунтазам ишлайдиган масъулиятли устоз деб биламан. Мухтор Қурбонов, Ихтиёр Каримов, Саид Саидов, Эркин Мирзаевларда ҳам ўрганса арзийдиган жиҳатлар кўп.\n- Футболдан ташқаридаги ҳаёт тарзингиз ҳам кўпчиликни қизиқтиради...\n- Оилалиман. Турмуш ўртоғим Гулифархон Саъдуллаева Қарши давлат университетининг ўзбек филологияси 1-босқич талабаси. Ўғлимиз Умиджон уч ёшда. Ўзим Қарши давлат университетининг жисмоний тарбия факультети 3-босқичида таҳсил оляпман.\n- 2022 йилги режалар қандай?\n- Аввало, «Насаф» муваффақиятларига ҳисса қўшиш. 15 январь куни миллий жамоамизнинг Япония термасига қарши сафардаги ўйини ўзига хос жиддий синов бўлади. Ана шу учрашувга ҳам пухта ҳозирлик кўряпмиз. Илоҳим, юртимиз тинч, элимиз соғ-саломат, халқимиз ҳаёти ҳамиша фаровон бўлсин.


Ўзбек тили / Туман ҳақида / Янгиликлар / Вилоят янгиликлари\nПрезидентимизнинг 2017 йил 13 мартдаги “Пенсия ва нафақалар тўлаш механизмини янада такомиллаштириш чора-тадбирлари тўғрисида”ги қарорига мувофиқ, Самарқанд вилоятида ҳам пенсия ва нафақалар Халқ банки филиаллари томонидан етказилмоқда. –Маҳалламизда 250 га яқин фуқаро пенсия ва нафақа олади, – дейди “Тадбиркорлар” маҳалла фуқаролар йиғини раиси Феруз Мамадалиев. – Белгиланган жадвал асосида банк ходимлари келиб, сайёр касса орқали пенсия тўламоқда. Мустақил ҳаракатланиш имкониятига эга бўлмаган шахслар, беморларга пенсия ва нафақа пуллари улар яшайдиган манзилга етказиб берилмоқда. Яратилган қулайликлардан аҳоли мамнун.\nТадбиркорнинг муваффақият формуласи\nНаманган вилоятининг Наманган тумани Шўрқишлоқ қишлоғидаги тухум ва гўшт етиштиришга ихтисослашган “Golden egg of Namangan” масъулияти чекланган жамиятида ишлаб чиқариш ҳажми йилдан-йилга ошмоқда.\n“Golden egg of Namangan” корхонаси билан танишиш, жамоанинг ибратли ишлари ҳақида ёзиш мақсадида йўлга тушар эканмиз, рости, у ерни бир вақтлардагидек ҳовлисида гўнг ҳиди бурқсиган, бинолари абгор, ҳавоси бадбўй, деган хаёлга борган эдик. Йўқ, ташвишимиз ўринсиз бўлиб чиқди. Ҳамма ёқ обод-ораста, 100 минглаб парранда боқиладиган корхонага сира ўхшамайди. Корхона ҳудудига киришингиз билан узуми тарсиллаб турган токзор остида юзлаб тувакларда ноёб гуллар сизни қарши олгандай яшнаб ётибди. Ўнг томон бурилсангиз, мевасининг кўплигидан шохлари эгилган нок, шафтоли ва олмазор боғ. Дарахтлар қатор оралиғига сабзавот ва бошқа экинлар экилган. Қарийб 10 гектар майдонни эгаллаган корхона ҳудудининг бундай манзараси раҳбарнинг ишнинг кўзини биладиган тадбиркор эканидан далолат бериб турибди.\n– Мамлакатимизда яратилаётган шароитлардан фойдаланиб, кўп йиллар давомида ташландиқ ҳолга келиб қолган эски паррандачилик фермасини ижарага олиш билан иш бошлаганмиз, – дейди корхона раҳбари Абдулҳафиз Шамсиддинов. – Ўшанда бу биноларни таъмирлаш билан ўнглаб бўлмайди-ёв, тубдан реконструкция қилиш керак, деган хулосага келдик. Тўғри қилган эканмиз, агар бошида маблағимизни шу ишларга сарфлаб қўйганимизда, асосий иш қолиб кетиб, бугунги даражага етолмасдик. Тадбиркорликни ривожлантириш йўлида яратилаётган кенг имкониятлар туфайли фаолиятимизни йўлга қўйиб олдик, иқтисодий кўрсаткичимиз ортиб бормоқда. Энди эски бино ва иншоотларни замонавий андозаларда реконструкция қилиш ҳақида ўйласак бўлади.


Венесуэладаги кибер ҳужум: 7 миллион аҳоли алоқасиз қолди – Коммерсант.Уз\nВенесуэланинг илм-фан ва технологиялар вазири Угбель Роа маълум қилишича, давлат телекоммуникация компаниясига нисбатан амалга оширилган кибер ҳужум мамлакатдаги 7 млн аҳолини алоқасиз қолдирди, хабар беради РИА Новости.\n«Шу шанба куни Movilnet давлат операторига уланган 7 млн фойдаланувчилар алоқасиз қолди «, − дейди вазир.\nРоанинг сўзларига кўра, телекоммуникация хизматига уюштирилаётган «тизимли террор ҳужумлари» “чет эллик агентлар” кўмагида амлга оширилаяпти. Шунингдек, яқин орада мамлакатнинг еттита штатида оптик толали кабелга шикаст етказиш ҳаракати ҳам режалаштирилаётгани маълум бўлган.\nМобил алоқа операторидан ташқари 10 августда қатор ҳукумат сайтларига ҳам кибер ҳужум амалга оширилди. Сайтларни бузиб кирганлиги учун масъулиятни Binary Guardians уюшган жиноятчилик гуруҳи ўзига олди.\nВенесуэла кибер ҳужум Мобил алоқа хакерлар\nПредыдущая запись С 2018 года отменяется акцизный налог на ювелирные изделия\nСледующая запись Нейробиологлар руҳий касалликларни даволашнинг янги усулини кашф этди


Жаҳон 08:50 / 17.02.2019 9530\nШимолий Кореяда мамлакатнинг собиқ етакчиси, амалдаги раҳбари Ким Чен Иннинг отаси Ким Чен Ирнинг 77 йиллик таваллуд аёми – Порлоқ юлдуз куни кенг нишонланди. Байрам тантаналари мамлакат раҳбарияти учун байрам концерти билан якунланган.\n16 февралда Шимолий Кореянинг барча шаҳарларида нишонланган байрамда майдонларда халқ сайллари ва рақслар ташкиллаштирилди. Пхеньянда асосий тантаналар мамлакатнинг собиқ етакчилари Ким Ир Сен ва Ким Чен Ирнинг улкан ҳайкаллари ўрнатилган Мансудэ тепалигида ўтган. Кун давомида бу ерга минглаб шимолий кореяликлар автобусларда келтирилиб, собиқ етакчилар ҳайкаллари пойига гуллар қўйишган.\nМамлакат етакчиси Ким Чен Ин эрталабдан Кимсусан саройига ташриф буюриб, отаси хотирасини ёд этган. Бу ердаги заллардан бирида марҳум раҳбарнинг кўплаб мукофотлари, орден ва медаллари намойишга қўйилган. Ким Чен Ир Шимолий Кореянинг 4 карра қаҳрамони ҳисобланади, унга ўлимидан кейин генералиссимус ҳарбий унвони берилган.\nКим Чен Ир 2011 йил 17 декабрда мамлакат бўйлаб навбатдаги сафари вақтида махсус поездда вафот этган. Айни вақтда унинг мумиёланган жасади шаффоф тобутда Кимсусан ёдгорлик мажмуасида сақланади.


Сублимированные фрукты от производителя | Сублимированные продукты в Узбекистане. Ташкент\nSUBLIM TECHNO — мевалар, реза мевалар ва сабзавотларни қайта ишлашнинг ноёб технологиясига, яъни сублимацияга ихтисослашган Ўзбекистондаги ягона ишлаб чиқарувчи компаниядир. Сублимация натижасида маҳсулотлар ўз таркибидаги сувни йўқотиш ҳисобидан енгиллашади, аммо ўзининг таъми ва фойдали хусусиятларини сақлаб қолади. SUBLIM TECHNO активида – аъло ғоялар, инновацион ускуналар, юқори малакали технологлар ва юртимизнинг фермер хўжаликларидан келтирилган сархил экологик тоза мева-сабзавот маҳсулотлари бор.\nКомпания “Полезная еда” (“Фойдали овқат”) бренди остида сублимацияланган маҳсулотларни ишлаб чиқаради; мевалар, сабзавотлар, полиз маҳсулотлари ва реза меваларнинг жуда енгил бўлакчалари 20 граммлик ёрқин ўрамларга қадоқланади. Аммо! 20 грамм сублимацияланган қовунни тайёрлаш учун 200 грамм оғирликдаги янги узилган маҳсулот керак бўлади. Демак, сублимацияланган маҳсулот бошланғич маҳсулотдан 10 (!) баравар енгил. Турли мева ва сабзавотлар учун ушбу рақам 6 дан 10 гача бўлган бирлик диапазонида ўзгариб туради. Масалан, сублимацияланган лавлаги ўзининг янги узилган прототипига нисбатан 6 баравар “қурийди”, бироқ бошланғич маҳсулотнинг барча хусусиятларини сақлаб қолади. Аниқроқ қилиб айтадиган бўлсак, янги узилган мевалар ва реза меваларнинг этидаги табиий антиоксидантлар, фойдали витаминлар, минерал моддалар ва микроэлементларнинг 95-98% ҳар бир бўлакчада бўлади. Аммо уларда бир грамм ҳам сув бўлмайди, чунки сублимация жараёнида у буғланиб кетади.\nSUBLIM TECHNO компанияси 2016 йилда рўйхатдан ўтган. Бугунги кунга келиб компания ишлаб чиқарадиган маҳсулотлар ассортименти сублимацияланган мева ва сабзавотларнинг бир нечта турини ўз ичига олган. SUBLIM TECHNO томонидан ишлаб чиқарилувчи сублимацияланган сабзавотлар, мевалар ва реза меваларнинг таркибида сунъий озиқ-овқат қўшимчалари ва бўёвчи моддалар йўқ. Биз фақат 100% экологик тоза табиий маҳсулотни таклиф этамиз!\nКомпаниянинг режалари улкан, имкониятлари эса чексиздир, чунки нафақат янги узилган маҳсулотлар, балки тайёр таомларни ҳам сублимациялаш мумкин. Янгиликларимизни кузатиб боринг!


Зоҳир Пиримов: “Олмалиқ” клубини тарк этдим, десам ҳам бўлади” / CHAMPIONAT.asia\n17:38Лапорта Дембеленинг шартномаси ва Мбаппенинг эҳтимолий хариди ҳақида гапирди 6 17:36Финал-2021. "Насаф" вакиллари иштирокидаги ўйинолди матбуот анжумани 1 17:35Финал-2021. "20 йилдан сўнг одамлар ОЧЛга йўлланма олган жамоани эмас, кубок қўлга киритган клубни эслашади" - "Пахтакор" вакиллари иштирокидаги матбуот анжумани 4 17:23Финал. Равшан Эрматов — мутлақ етакчи 0 17:19Финал-2021. "Насаф" учрашув олдидан расмий машғулот ўтказди 4 17:16Антуан Гризманн - "Атлетико"нинг ноябрь ойидаги энг яхши ўйинчиси 1 16:48Тимур Кападзе ким? Ҳалоскор ёки... 6 16:33"Барселона" Ферран Торрес билан 2026 йилга қадар мўлжалланган шартнома бўйича келишувга эришди 4 16:24Ўзимизнинг карикатура. "Олимпик" "Машъал"ни Про лигага равона қилди 7 16:04Тухель Жоржиньо билан шартномани узайтиришни тезлаштирмоқчи 3 16:02Финал-2021. "Пахтакор" учрашув олдидан расмий машғулот ўтказди 1 15:52Ўзбекистон кубоги-2021. "Пахтакор"нинг финалдан олдинги машғулоти қандай ўтди? 11 15:40"Манчестер Сити" Торреснинг ўрнига бошқа бир испаниялик футболчини олиб келмоқчи 1 15:17"Ливерпуль" Бензема билан шартнома имзолаш вариантини ўрганмоқда 7 14:53МЮ собиқ футболчиси Майкл Кэррикнинг кетишига муносабат билдирди 2\nЗоҳир Пиримов: “Олмалиқ” клубини тарк этдим, десам ҳам бўлади”\nТеглар : Зоҳир Пиримов\n“Олмалиқ” клуби келаси йилги чемпионат баҳслари учун қишки йиғин машғулотларини бошлаб юборди.\nИгорь Шквирин жамоани тарк этганидан сўнг, унинг ўрнига Виктор Кумиков таклиф этилди. “Кончилар” янги мавсумга тайёргарликни ушбу мураббий қўл остида ўтказмоқда. Лекин жамоа сардори Зоҳир Пиримов клуб машғулотларида қатнашмаяпти. Бунга, футболчининг “агар Игорь Шквирин жамоадан кетса, мен ҳам клубдан кетаман” деган гаплари сабаб бўлиши мумкин.\n“Айни дамда жамоа билан машғулотларда қатнашмаяпман. “Олмалиқ” клуби билан тузган шартномам шу йилнинг 30 декабрь куни ўз ниҳоясига етади. Айрим жамоалардан менга нисбатан қизиқишлар бўлмоқда. Лекин ҳозирча ҳеч ким жиддий таклиф билан чиқмади. “Олмалиқ” клубини тарк этдим, десам ҳам бўлади. Тўққиз йил бир жамоада тўп тепиб, кейин ушбу клубни тарк этиш жуда ҳам оғир. Юрагимнинг бир парчаси “Олмалиқ”да қолган. Қайси жамоага бориб қўшилишим янги йилдан сўнг маълум бўлади. Ҳозирча уйимда дам оляпман”, - дейди “Олмалиқ” жамоаси футболчиси Зоҳир Пиримов\nИроқ ФФ Дик Адвокатни истеъфога чиқарди 17\nОдилжон Абдураҳмонов Қирғизистон миллий терма жамоаси сафида гол урди 1\nЖЧ саралаши. Ироқ Сурия билан дуранг ўйнади 0\nИроқ терма жамоасининг янги либосини кўрдингизми? 26


«Толибон» ҳаракати босиб олган ҳудудларида қандай фаолият юритаётгани маълум бўлди - YANGILIK .RU yangilik.ru\n«Толибон» ҳаракати босиб олган ҳудудларида қандай фаолият юритаётгани маълум бўлди\nАфғонистон аҳолиси «Толибон» ҳаракатининг босиб олинган ҳудудларда қандай ишлар қилаётгани ҳақида маълумот берди. Бу ҳақда «РБК» хабар қилди.\nМаълум бўлишича, Кобул ҳанузгача ҳукумат армияси томонидан назорат қилинмоқда, аммо фуқаролар келажаги қандай бўлиши ҳамон номаълум.\n«Одамлар мавжуд вазиятдан тушкунликка тушмоқда. ‘Толибонʼ ҳаракати ёшлар ва ўсмирларни Афғонистон ҳукуматига қарши курашга сафарбар қилмоқда. Улар аёллар ва қизларга ўзларининг назорати остидаги шаҳарларда ҳам юришни тақиқлаган», — деган Афғонистон пойтахтида яшовчи Салим Амини.\nРоссия Халқлар дўстлиги университети талабаси Аҳмад Санор Накибининг айтишича, нафақат Кобул, балки бошқа шаҳарлар ҳам хавфли бўлиб қолган. Мамлакат шимолидаги Мозори-Шариф шаҳридан ҳам кўпчилик уйини ташлаб, мол-мулкини сотиб, кўчиб кетмоқда.\nКобулда яшовчи яна бир фуқаронинг айтишича, одамлар «Толибон» ҳаракатидан эмас, балки радикаллар ва ҳукумат ўртасида кенг миқёсли фуқаролик уруши бошланишидан қўрқаётган бўлиб, ҳаракат назорат қилаётган ҳудудларда одамлар хавфсизлиги, ҳукумат назорати остидаги ҳудудларда эса бетартиблик ҳукм сурмоқда.\nАфғонистон шимолида жойлашган Сари-Пул вилоятида яшовчи эркакнинг айтишича, баъзи қўшнилари ҳаракатга таслим бўлган, бошқалари эса ўз уйларини ҳимоя қилишга тайёр. Юзлаб оилалар аллақачон ўз маҳаллаларини тарк этган бўлиб, иссиқ ва очликдан азият чеккан ҳолда вилоят марказларида яширинишга ҳаракат қилмоқда. Ҳаракат босиб олган ҳудудларда эса ўнлаб тинч аҳоли ҳалок бўлган.\n«Толибон» Афғонистон ва Покистон чегарасига ўз байроғини ўрнатди\nТуркия Президенти Хайит намозини Ҳала Султон масжидида адо этди


"Торнадо-ИнстаФорекс" жанг санъати клубининг ғалабалари\nҚуйида "Торнадо-ИнстаФорекс" жанг санъати клубининг ҳаётига ва асосан - унинг жуда кўп ғалабаларига бағишланган босма ва электрон оммавий ахборот воситаларининг турли хил материаллари келтирилган. Бугун микс-файт - фаол ривожланаётган спорт тури бўлиб, у аста-секин ривожланмоқда ва ҳақиқатан ҳам оммалашиб бормоқда. Масс-медиа ММАга ва дунёдаги қоидасиз жанг бўйича энг машҳур профессионал клублардан бири бўлган "Торнадо-ИнстаФорекс" клубига борган сари кўпроқ эътиборини қаратмоқда.\n"Мангуст" журнали №9(25) (Март, 2010)\n"Торнадо" жанг санъати клуби - Қримнинг спорт эталони!\nҚрим – бу ўз анъаналари ва одатларига, шу жумладан, жанг санъатига эга булган ҳудудидир. 2009 йилдаёқ ярим оролда яшовчиларга аралаш якка кураш тарзидаги ажойиб спорт тури ҳали таниш эмас эди. Қрим нисбатан унча катта бўлмаган ҳудуд бўлса ҳам, жуда кўп номдор спортчиларга, шу жумладан Олимпиада совриндорларига эга бўлгани ҳолда ўзининг спорт салоҳиятига эгадир. 2009 йилнинг ноябрь ойида Симферополь шаҳрида "Торнадо" жанг санъати клуби аралаш якка курашлар бўйича "Grand Mix Fight 2009" биринчи кенг миқёсли турнир ташкил этилган бўлиб, у Симферополь давлат циркида ўтказилди. Бу яна битта спорт анъанасини ўтказилнинг бошланиши бўлди. Турнир ажойиб тарзда ўтказилда ва маҳаллий томошабинларда катта таассурот қолдирди. Унда Александр Агафонов, Артем Егоров ва бошқа шулар каби спортчилар иштирок этишди.\nБундан бироз вақт ўтмай, аниқроғи 2010 йилнинг апрелида клуб ўша Симферополь давлат циркида иккинчи "Grand Mix Fight 2010" турнирини ўтказди. Циркда навбатдаги аншлаг, навбатдаги муваффақият! Шу билан бирга аралаш якка кураш (микс-файт)ни оммалаштириш ҳам юқори суръатлар билан борди. Шу йилнинг ёзида биз гуёки амалга ошириб бўлмайдиган ишга қўл урдик. Бизда Судакдаги (Қримнинг шарқий соҳилида) машҳур Генуэз қалъаси деворларида турнирни ташкил этиш тўғрисидаги фикр пайдо бўлди. Айрим шахсларнинг бу фикрдан қайтаришга уринишлари ва пессимистик башоратларига қарамай биз "Генуэз жанги" деб номланган мазкур турнирни ўтказишга қарор қилдик. Қисман одамлар ҳақ эдилар, биз учун бундай катта спорт тадбирини (рингнинг ўзини деярли 2 сутка ўрнатишди!) ташкил этиш жуда оғир кечди. Аммо натижа қандай бўлди денг! Бу, "болаларга айтиб беришга арзигулик" тадбир бўлди! Турнир юмшоқ қилиб айтганда ажойиб ўтди! Илиқ Қрим осмони остида, ҳақиқатан ҳам қадимда жанглар олиб борилган тарихий жойда, кун ботиши пайтида микс-файт бўйича биринчи "Генуэз жанги" бўлиб ўтди! Ҳамма нарсадан ташқари қўшимча равишда унда бутун МДҲ мамлакатларидан жангчилар иштирок этишди. Энди биз аниқ билиб олдик: микс-файт фақат Қримда эмас, балки ундан анча ташқарида яшовчилар учун ҳам қизиқарли экан. Турнир айнан курорт мавсуми қизғин бўлган паллада ўтказилгани сабабли, у МДҲ мамлакатлари, Германия, Бельгия, Финляндия ва бошқа мамлакатлардан келган сайёҳларни ўзига жалб қилиб тўплади. Бизнинг ҳисобларимизга кўра турнирда 5000 дан зиёд киши иштирок этди!\n"Мангуст" журнали №8(20) (Май/Июнь, 2011)\nАралаш якка кураш бўйича "Grand Mix Fight & PROFC" Украина Кубогининг биринчи босқичи\n15 апрелда Симферопольда профессионаллар ўртасида аралаш якка кураш бўйича "Grand Mix Fight & ProFC 2011" Украина кубогининг биринчи тури бўлиб ўтди. Симферополь циркининг шинам зали навбатдаги марта Украинанинг барча ҳудудларидан келган ишқибозлар билан лиқ тўлган эди. Қримлик ишқибозлардан ташқари, ўз клублари учун ишқибозлик қилишга Киев, Донецк, Одесса, Херсон, Львов, Днепропетровск, Харьков, Севастопол ва бошқа шаҳарлардан томошабинлар махсус етиб келишди.\nСоат 19:00 да ҳамма ўз ўриндиқларида ҳақиқий "байрамни" - микс-файт "байрамини" интизорлик билан кутиб ўтиришар эди! 13 та муросасиз ва ўз қизғинлиги ва томошабоплиги билан ёрқин бўлган яккама-якка жанглар барча томошабинларга бетакрор ҳузур бағишлади, бу жанглар гулдурос қарсаклар ва олқишлар остида ўтди. Томошабинлар Украинанинг энг яхши спортчилари томонидан намойиш этилган нокаутлар, бўғиш ва оғриқ бериш усулларини кузатиш имконига эга бўлишди. Барча спортчиларнинг профессионал тайёргарлиги ва ғалабага интилишлари турнирни қизиқарли ва ўзига тортадиган қилди, турнир бир меъёрда ўтказилди. Қийинчиликларсиз ва фавқулодда ҳодисаларсиз ўтказилган турнир юқори савияда ўтди. 4 млн.дан ортиқ киши бу жангларни телекўрсатувлар орқали қузатиш имкониятига ва 12 000 дан ортиқ киши бевосита онлайн кўрсатувда томоша қилиш имконига эга бўлди!\n"Мангуст" журнали №4-№5 (Август 2011)\nАралаш якка кураш бўйича Украина Кубогининг иккинчи "Grand Mix Fight & ProFC2011" тури натижалари\n10 июлда қаҳрамон-шаҳар Севастополда профессионаллар ўртасида аралаш якка кураш бўйича Украина кубогининг иккинчи "Grand Mix Fight & ProFC2011" тури бўлиб ўтди. Турнир қаҳрамон-шаҳар ва курорт Севастополнинг энг жаннатмакон гўшаси ҳисобланган, "Қора денгиз соҳилида жойлашган "Хорошо" кўнгилочар халқаро мажмуада бўлиб ўтди. Қрим табиати ва соф ҳаво жангчиларга ўзларининг энг яхши сифатларини намойиш қилишларига имкон берди. Бунинг оқибатида жангларнинг тўқсон фоизи муддатидан илгари якунланди. Бу жангларда бўғувчи, оғриқ берувчи усуллар намойиш қилиниши билан бирга нокаутлар ҳам бўлди. Турнирнинг тўлиқ натижалари.\nИнстаФорекс билан мутлоқ ҳимоя\nИнстаФорекс компаниясидан хавфсизликнинг 8 та даражаси мижозларимизнинг маблағларини тўла ҳимоя қилишни кафолатлайди. ИнстаФорекснинг барча технологиялари ҳимоя қилишнинг банкдаги даражасига эга.


Элнурнинг проф боксдаги дебют жангига 2 кун қолди, лекин рақиб ҳали маълум эмас+ФОТО / Olamsport.com\n10:24Чемпионлик камарига даъвогар коронавирус сабаб отасидан кейин бувисини ҳам йўқотди\t0 10:02Льюис: Муҳаммад Али - менинг юлдузим эди\t0 09:37“Барселона” Умтитини сотишга қарор қилди\t0 09:14Бухарестдаги турнир коронавирус сабаб бекор қилинди\t0 08:49Хабиб: Бу жангдан ҳеч ким менчалик пул йўқотгани йўқ!\t0 08:26Расман: Жошуа - Пулев жанги кўчирилди\t0 07:39ВИДЕО "Энг тез лига". Шомуродов Дзюбага йирик ҳисобда ютқазди\t0 07:08Терма жамоа шифокори: "Дзюдочилар доимий назоратда"\t0 20:34Ривалдо, Пишур ва бошқалар - Ўзбекистон чемпионатида тўпурар бўлган хорижлик футболчилар\t0 19:17Алишер Усмонов ажратган 20 млн доллар қандай ва нимага сарфланмоқда?\t0 18:52Терма жамоа шифокори: "Спортчилар билан масофавий мулоқот ўрнатилган"\t0 18:30Промоутер Боб Арум коронавирус боксчилар фаолиятига қандай таъсир қилишини айтди\t0 18:02Неймар коронавирусга қарши кураш учун катта маблағ хайрия қилди\t0 17:40Жисмоний тарбия ва спорт вазирлиги матбуот котиби коронавирусга қарши кураш мавзусига бағишланган брифингда иштирок этди\t0 17:17Хабиб Фергюсоннинг камарни тортиб олиш ҳақидаги гапига муносабат билдирди\t0\n16 май 14:02\nЭлнурнинг проф боксдаги дебют жангига 2 кун қолди, лекин рақиб ҳали маълум эмас+ФОТО\nТеглар : БоксАбдураимовАҚШ\n18 май куни яна бир чарм қўлқоп устамиз Элнур Абдураимов АҚШда ўзининг профессионал боксдаги фаолиятини бошлайди.\nҲаваскор боксда жаҳон чемпионати совриндори, Осиё чемпиони, беш карра Ўзбекистон чемпиони Элнур Абдураимов АҚШ вақти билан 18 май куни кечқурун, бизнинг вақт билан 19 май санаси тонг саҳарда профессионал боксдаги дебют жангида рингга кўтарилади.\nЖангга 2 кун вақт қолган бўлсада, ҳали ҳамюртимизнинг рақиби номига ойдинлик киритилмаган. Ҳозирда боксчимизнинг мексикалик промоутерлари бу борада иш олиб боришяпти. Аслида Элнур 20 апрель куни АҚШда илк жангини ўтказиши керак эди. Лекин рақиб топилмагани сабабли жанг бекор бўлганди.\nАҚШда бўлиб турган боксчимизнинг мураббийи Равшан Ходжаев билан боғланганимизда, у ҳам ҳали рақиб топилмаганини тасдиқлади. Жанг АҚШнинг Нью-Йорк шаҳрида Queens аренасида бўлиб ўтади.\nРасман: Жошуа - Пулев жанги кўчирилди 0\nПромоутер Боб Арум коронавирус боксчилар фаолиятига қандай таъсир қилишини айтди 0\nОлимпия ўйинлари тарихидан: учиб кетган АҚШ байроғи 0\n16 май 18:38:11\nПромотерни алмаштириши керак\n18 январь куни пи,,,,,,ец


Испаниянинг «Реал» клуби ҳужумчиси Криштиану Роналду клуб расмий сайтига берган интервьюси чоғида ўзининг спорт формаси ва орзу қиладиган голи борасида фикр билдириб ўтди.\n«Ўйин даражаси узоқ йиллар тинмай қилинган меҳнатларим, ишга бўлган садоқатим самараси. Йилдан-йилга бу борасида ўзимда ҳеч қандай пасайишни кўраётганим йўқ. Шу руҳда давом этишни истайман. Ҳеч нарса тасодифан юзага келмайди. Агар ҳар куни ўз устингда ишламасанг, меҳнат қилмасанг, иқтидорнинг ўзи етарли бўлмайди. Мен айнан шундай меҳнат қилишга ҳаракат қилиб келмоқдаман. Гап фақат бугун ҳақида эмас, охирги 10 йилдан буён шундай ўйнайман».\n«Шу кунгача бир қатор яхши савиядаги голлар киритганман. Орзуимдаги гол эса – бу 11 рақибни алдаб ўтиб гол уриш. Ўйлашимча, ҳаётда бу ишни амалга оширишимнинг иложи йўқ, лекин яна ким билади дейсиз», дея таъкидлади Роналду.


Замонавий қуллик ва ижтимоий тенгсизликдан қочганлар ҳақида драма – Squid game нега бунча машҳур бўлиб кетди?\n19:15 / 10.10.2021\nБу драма Netflix платформасига жойлаштирилганига ҳеч қанча бўлмасдан мисли кўрилмаган даражада машҳур бўлиб кетди. Сериал ҳозир 90дан ошиқ давлатда биринчи рақамли бўлиб турибди.\n17 сентябрда Netflix платформасига жойлаштирилган Жанубий Кореянинг Squid game (“Кальмар ўйини”) драмаси 2 кунда платформанинг топ 10таликдаги киносига айланди.\nТўққиз қисмдан иборат кино ҳозир 90дан ошиқ давлатда хитга айланган. Ижтимоий тармоқларда муҳокама қилиняпти, бутун дунё кино ҳақида гапиряпти.\nTikTok’да #SquidGame ҳештеги остидаги постлар 22,8 млрд марта кўрилган. Ҳар хил мемлар ясаляпти. Кинонинг ўзи Netflix’га жойланганидан сўнг кейинги ой – октябрь келиб улгурмасдан “инглиз тилида бўлмаган дунёда энг кўп томоша қилинган шоу” даражасига чиқиб улгурди. Netflix кинони 37 тилдаги субтитр ва 34 тилдаги дубляжини ҳам тақдим қилган, бу ҳам драманинг кўпроқ кўрилиши ва оммалашишига сабаб бўлмоқда.\nSquid game. Кино нима ҳақида?\n9 қисмдан иборат кино бош қаҳрамон Ги Ҳуннинг ҳаёти ҳақидаги тасвирлар билан бошланади. У кекса онасига эътиборсиз, 10 ёшли қизи эса ажрашган хотини билан яшайди, баъзида онасининг пулини ўғирлаб қимор ўйнаб туради. Ги Ҳун – жамиятнинг энг қуйи вакилларидан бири. У ўзига ўхшаган жами 456 киши қаторида сирли ўйинга таклиф қилинади. Ютуқ 45,6 млрд вон – 38 млн доллар. Лекин ўйинда фақат бир киши ғолиб бўлади, ғалаба нафақат бойиб кетиш, балки тирик қолишнинг ҳам ягона шартидир.\nИштирокчилар ўйнаши керак бўлган 6та ўйин ҳам корейс халқ болалар ўйинларидан иборат бўлади. Бироқ юзага келган таҳликали вазият, ҳаёт-мамот жангида иштирокчилар оддий ўйинларнинг шартини бажаришга жуда қийналади.\n1-ўйин: “Қизил чироқ, яшил чироқ”\nХалқ ўйини ҳисобланган бу ўйинда иштирокчилар улкан робот қўғирчоқ куйлаганда ҳаракатланиш, қўшиқ тўхтаганда қимир этмаслиги керак. Қўшиқ айтилмаётган пайтда ҳаракатланиб қўйган иштирокчи отиб ташланади.\nЎйин даҳшатини ҳис қилиб улгурган ва 1-шартда тирик қолган иштирокчилар ўйинни тўхтатишни, ўзларини қўйиб юборишларини қаттиқ талаб қилади. Бироқ уларга 38 млн долларлик ютуқ пули кўрсатилгач, иккиланишлар пайдо бўлади. Сабаби иштирокчиларнинг ҳаммаси иложсиз, кимдир қарзга ботган, кимдир оиласи учун пул ишлаши керак, ишсиз, чорасиз эди. Шундай бўлса-да, кўпчилик овоз билан ўйинни тўхтатишга келишиб олиниб, иштирокчилар қўйиб юборилади. Бироқ ўйинчиларнинг асосий қисми яна ўйинни давом эттириш учун қайтиб келади ва навбатдаги даҳшатли, лекин оддий болалар ўйинларида қатнашади.\n2-ўйин: “Далгона машаққати”\nБу шартда иштирокчиларга корейсларнинг эритилган шакар ва истеъмол содаси қўшиб пиширилган ширинлиги берилади. Улар печенье ичидаги шаклни синдириб қўймасдан олишлари керак эди, уддасидан чиқа олмасдан шаклни синдириб қўйганлар отиб ташланади.\n3-ўйин: “Жулдариги – арқон тортиш”\nИштирокчилар 10 кишилик жамоаларга бўлиниб бир-бири билан арқон тортишади, ғолиб жамоалар аъзолари тирик қолади. Айни шу шартда иштирокчилар ўртасида бир-бирига нисбатан бироз ишонч пайдо бўлади. Жулдариги ҳам корейс фольклорининг асосий дурдоналаридан бири ҳисобланади.\n4-ўйин: Тошлар ўйини\n4-ўйинда иштирокчилар тошлар билан ўйнайди. Ҳар бир иштирокчига тошлар берилади ва улар жуфтларга бўлинган ҳолда бир-бири яширган тошларни топиш орқали шеригидаги ҳамма тошларни қўлга киритишлари керак бўлади. Тоши қолмаган иштирокчи отиб ташланади. Бу ўйин ҳам Жанубий Кореяда ўйнаб келинади.\nБу шарт учун ҳамма ўзига энг яқин бўлган иштирокчини шерик қилиб танлайди. Лекин шартни эшитгач даҳшатга тушишади, сабаби фақат бир кишигина тирик қолиши мумкин эди, холос. Ўртадаги ишончга эса путур етади, тирик қолиш истагида хиёнат ҳам содир бўлади.\n5-ўйин: Шиша йўлакдан ўтиш\nБу ўйинда иштирокчилардан шишалар бўйлаб юриш талаб этилади. Сифатсиз шишага қадам босилса, у синиб кетади, сифатли шишани топа олиш – омон қолиш деганидир.\n6-ўйин: Кальмар ўйини – Squid game\nБу ўйин драманинг сарлавҳаси ҳамдир.\nКальмар – (Squid) узун танали, 10та оёқли денгиз ҳайвони ҳисобланади.\nКальмар ўйини Кореяда болалар томонидан ўйналади. Унда калмар шакли қумли майдонга чизилади ва ҳужумчи, ҳимоячиларга бўлинади. Фильм директори Ҳванг Донг Ҳюк матбуот анжуманларидан бирида болалигида бу ўйинни кўп ўйнаганини, унда иштирокчилар ўта ҳужумкор бўлиши кераклигини билдирган.\n“Бу рамзий ўйин бугунги рақобатбардош замонни англатади. Шунинг учун ҳам у кино сарлавҳаси сифатида танланган”, деган у.\nФильмда бу ўйинга фақат икки иштирокчи: бош қаҳрамон Ги Ҳун ва унинг болаликдаги дўсти Санг Во етиб кела олади.\nЖанубий Кореяда кучайиб бораётган ижтимоий нотенглик бундан олдинроқ шов-шувларга сабаб бўлган “Паразитлар” киносида ҳам акс эттирилганди. Squid game драмаси қаҳрамонлари ҳам “Паразитлар”дагига ўхшаш, улар ҳам корейс жамиятида юзага келаётган ижтимоий нотенгликни акс эттиради. Улар пулсиз, қарзга ботган, ишсиз ёки бошқа муаммоси бор. Иштирокчилар орасида покистонлик мигрант, шимолий кореялик қиз ҳам бор. Ўйинда ташқи дунёдаги нотенгликлардан фарқли равишда иштирокчиларнинг ҳаммасига тенг имконият берилади.\nФото: AFP/Netfliix/Youngku Park\nКинода Кореяда қуйи синф қатламининг иш билан бандлиги муаммоли экани яққол кўринади. Масалан, бош қаҳрамон Ги Ҳун қарзларини қиморда топган пули орқали қопламоқчи бўлади, онасини даволата олмайди. Драма – фоизи ўсиб борадиган қарзлар инсонларни замонавий қулликка тушириб қўйиши мумкинлигини акс эттиради.\nЖанубий Кореяда уй хўжаликлари қарзи ташвишланарли тарзда ошган. Тўсатдан ишдан бўшатишлар, оила аъзоларининг касал бўлиб қолиши қарздорликларни янада оширади. Ижтимоий нотенглик эса катта жарликка айланган. Мамлакатда юқори даромад оладиган 20 фоиз аҳоли паст даромадли энг қуйи 20 фоиз аҳолига қараганда 166 марта кўпроқ пул топади.\nПули йўқ одамлар иложсизликдан фоизли қарзлар олади, ўсиб борадиган қарзлар эса уларни иложсизлик ботқоғига итариб юборади. Бундай муаммоли шахслардан ташқари, жамиятда нормал ҳаётга эга бўлиш учун курашаётган муҳожирлар ҳам бор.\nМисли кўрилмаган машҳурлик сабаблари ҳақида тахминлар\nКинода бутун дунё қизиқадиган ўйин-шоуларига хос хусусиятлар акс эттирилади. Бу худди бойлик орттириш учун одамлар қатнашадиган реалити кўрсатувларга ўхшайди.\nСериалдаги мураккаб вазиятларда комедик ҳолатлар ҳам акс этади. Тасвирдаги мураккаб вазият ва унга бутунлай қарама-қарши бўлган қувноқ, романтик мусиқалар ҳам томошабинга ғалати таъсир қилади.\nБундан ташқари, фильм ўта юқори сифатда суратга олинган. Кинони жуда кўп тилда томоша қилиш имконияти ҳам тезлик билан оммалашишга ёрдам беряпти.\nSquid game’ни бутун дунё томоша қилаётган бир пайтда Оксфорд луғати ўзига 26та корейс сўзи қўшилганини эълон қилди. Бунга Squid game, “Паразитлар” каби муваффақиятли кинолар муаллифлари бўлган маданият экспортчиларининг ҳиссаси катта.\nSquid game эффекти\nSquid game унда рол ўйнаган актёрларга ҳам мисли кўрилмаган даражада машҳурлик тақдим этди. Масалан, шимолий кореялик мигрант қиз ролини ижро этган Жунг Ҳо Еоннинг Instagram обуначилари кино Netflix’га жойлаштирилган 17 сентябрда 40 минг бўлган, ҳозир эса актрисани 17,7 млн одам кузатяпти.\nКино фанатлари кўплиги сабаб иштирокчилар кийган оёқ кийим, спортивкалар савдоси ҳам ҳаддан ташқари ошиб кетган. Масалан, оқ слипанларнинг савдоси 7,8 минг фоизга ошган, уларни қидириш ҳажми эса 97 фоизга.\nБалки, бироздан кейин дунёнинг турли бурчакларида худди Squid game драмаси қаҳрамонлари сингари кийиниб олган одамлар пайдо бўлиб қолса ҳам ажаб эмас.\nЗилола Ғайбуллаева тайёрлади\n18:46 / 12.10.2021\n«Кальмар ўйини» – дунё нигоҳини экранга «михлаб» қўйган сериал таҳлили\n10:40 / 13.04.2018\n2019 йилдан бошлаб кинога электрон чипталар сотилади\n19:30 / 21.03.2018\n08:22 / 16.03.2018\nПорошенко Жан Рено билан Украина киносини муҳокама қилди


Теҳрондаги ёнғинда камида 20 ўт ўчирувчи ҳалок бўлди\n25 январ 2021, Тошкент вақти: 21:04\nТеҳронда ёнғин чиққан ва қулаб тушган бино.\nТеҳрондаги кўп қаватли бинолардан бирининг ёнгани ва қулаб тушгани оқибатида камида 20 ўт ўчирувчи ҳалок бўлди, деб билдириди Fars ахборот агентлиги.\nТеҳрон мэри давлат телеканалига бино қулаб тушган пайтда ичкарида 25 нафар ўт ўчирувчи бўлганини тасдиқлади. Бундан ташқари 45 ўт ўчирувчи ёнғин пайтида жароҳатланган.\nЭрон пойтахтида 15 қаватли бино 19 январь куни чиққан ёнғин оқибатида қулаб тушди. Ёнғин бошланганда одамлар иморатдан эвакуация қилинган.\n"Камида 38 киши тан жароҳати олган ва касалхонага ётқизилган”, деб хабар қилди Эрон давлат телевидениеси иморат қулаб тушганидан сўнг.


"Атлетико" Эриксенни сотиб олишдан умидини узмаяпти\n5 сентябрь, 2019, 16:55 112\nТеглар:Атлетико | Кристиан Эриксен\nУ Ла Лигага йўл олиши мумкин.\n"Атлетико" Мадрид ҳамон "Тоттенхэм" ярим ҳимоячиси Кристиан Эриксенни сотиб олиш фикридан қайтмаяпти.\nAS нашри тарқатган хабарга кўра “матрасчилар” 27 ёшли даниялик футболчини қишки трансферлар даврида сотиб олишмоқчи. Айтиш лозимки, Эриксеннинг “шпорлар” билан амалдаги шартномаси 2020 йилнинг ёзига қадар имзоланган. Шу боис “Атлетико” уни арзонроққа сотиб олиши мумкин.\nУнга шунингдек "Ювентус", "Интер" ва "Манчестер Юнайтед" клублари даъвогарлик қилишмоқда.\nМаълумот учун, Эриксен “Тоттенхэм” сафида 2013 йилдан буён тўп суриб келмоқда. У ўтган давр мобайнида жами 281та ўйинда иштирок этди ва ўз ҳисобига 67та гол ҳамда 86та голли узатма ёздириб қўйишга эришди.\nТрансферлар борасида тиним билмаётган "Атлетико" Эриксенга ҳам кўз тикмоқда ва унинг учун 70 млн евро тўлашга тайёр


Toyota бир неча дақиқа ичида қувватланувчи электромобиль ишлаб чиқаради\n21:10 / 25.07.2017\nЯпониянинг Toyota автоконцерни бир неча дақиқа ичида қувватланувчи электромобиль яратмоқда. Бу ҳақда япон нашрларига иқтибос келтирган ҳолда Reuters ахборот агентлиги хабар бермоқда.\nТахминларга кўра, электромобиль сотувга 2022 йилдан олдин чиқарилмайди. Машина ҳозирда электромобилларда ишлатилувчи литий-ионли батареялардан фарқли, қаттиқ жисмли батареяларда ишлайди. Бу эса қувватлаш вақтини анча тезлаштиришга имкон беради. Бироқ Toyota’да бу маълумотларга изоҳ беришни исташмади.\nToyota Хитойда 2019 йилдан электромобиллар ишлаб чиқармоқчи. Бу модель ҳозирда мавжуд C-HR модели негизида қурилади ва литий-ионли батареяларда ишлайди.\nЭлектромобилларда қаттиқ жисмли батареяларни қўллаш соҳасидаги тадқиқотлар билан бирданига бир нечта компания, жумладан Жанубий Кореянинг Hyundai компанияси шуғулланмоқда. Бу батареялар литий-ионлиларга нисбатан анча самарали ва энергия сиғимдор ҳисобланади, бироқ ҳанузгача бирорта ҳам компания уларни электромобилларда қўллашга мослаштирмаган.\nToyota ҳозирда бир нечта электроавтомобиллар ишлаб чиқармоқда: улар литий-ионли аккумуляторларда ишловчи ихчам шаҳар автомобилларидир.\nToyota электромобиль қаттиқ жисмли батарея


21:41, 03.12.2021 // 95881\nДепутат Расул Кушербаев Олий Мажлис Қонунчилик палатасининг 3 декабрь куни бўлиб ўтган мажлисида қора кўзойнак таққан ҳолда қатнашди. Палата тарихида илк бор онлайн эфирда намойиш этилган мажлисдаги ушбу ҳолатга кўпчилик эътибор қаратди. Депутатнинг ўзи «Дарё» мухбири билан суҳбатда шу масалада унга ўзининг яқинлари ҳам жуда кўп ёзганини билдирди.\nРасул Кушербаевнинг маълум қилишича, у кўзида қизариш ва шиш борлиги учун мажлисда қора кўзойнак тақиб қатнашишга мажбур бўлган.\n«Бир ойча аввал кўзимга яра чиққанди. Қизариш ва шишлар бор. Эътибор бермай юргандим. Ҳозир даволаняпман. Кўзойнакни ҳам бир ҳафтадан буён тақиб юрибман. Уйда ўтириб, дам олсам ҳам бўларди. ‘Кўзи оғригани учун ҳам ётиб олибди’, деган гаплар бўлмасин деб ишга чиқдим. Боз устига иш ҳам кўп», — деди депутат.\n«Тўғриси, ўзимга ҳам ‘йиғилишда ҳам қора кўзойнак тақиб ўтирибсизми?’, ‘бу ҳурматсизлик ҳисобланмайдими?’, ‘крутой бўлиб кетибсанми?’, деб ёзганлар бўлди. Ёруғда ишлашга озроқ қийналдим, шу боис кўзойнак тақишга мажбур бўлдим. Бир-икки кунда кўзойнакдан халос бўламан», — дея қўшимча қилди Расул Кушербаев.\nРасул Кушербаев дам олиш кунлари долларни «қора бозор»да алмаштиришга мажбур бўлганини ёзиб, Марказий банкни танқид қилди\n12:23 Бугун // 98514


“PERFECTUM MOBILE" ва “Uzmobile”га қарши ФАС\nФАС расмийси Константин Алёшин Ўзбекистон ширкатлари ноқонуний рақобатда гумонланаётганини билдирди.\nРоссия Федерал монополияга қарши хизмат (ФАС) Ўзбекистонда жойлашган Uzmobile ва Rubicon Wireless алоқа операторларини монополияга қарши қонунчиликни бузган ҳолда бирлашиб, Россиянинг МТС ширкатини маҳаллий бозордан қувиб чиқарганликда айблади. Хизмат расмийлари Россия Ўзбекистон алоқа операторлари айби исботланса, халқаро монополияга қарши келишувлар асосида бу ширкатларни жавобгарликка тортишни режалаштирилаётганини гапирмоқда.\nФАС: “PERFECTUM MOBILE" ва “Uzmobile” келишиб олган бўлиши мумкин!”\n2013 йил 15 май куни Россия Федерал монополияга қарши хизмати (ФАС) Ўзбекистонда кўпроқ "PERFECTUM MOBILE" номи остида танилган “Rubicon Wireless Communication” хорижий корхонаси ва “Ўзбектелеком” ҳиссадорлик жамиятининг махсус филиали саналган “Uzmobile” ширкатларига қарши иш очди.\nЎзбекистон Республикаси ҳудудида фаолият юритаётган бу алоқа ширкатлари қонунга хилоф равишда бирлашма тузганликда ҳамда асосий рақобатчиси бўлган тузилма – МТС савдо белгиси остида Ўзбекистонда алоқа хизмати кўрсатган “Ўздунробита” ширкатини мамлакат бозоридан сиқиб чиқаришда гумонланмоқда.\nФедерал монополияга қарши хизмати расмий муносабатини Озодликка ташкилотнинг Картелларга қарши курашиш бошқармаси бошлиғи муовини Константин Алёшин билдирди:\n- Иш “Рақобатни ҳимоя қилиш” Қонунининг 11- моддаси 1 - қисми бузилиши юзасидан қўзғатилди. Бу моддада картеллар тузилиши таъқиқлангани белгиланган. Айни вазиятда биз Ўзбекистон уяли алоқа хизмати бозори иштирокчилари бўлган “RWC” ва “Uzmobile” ширкатларини ҳатти-ҳаракатларида Россиянинг МТС ширкатига қарашли “Ўздунробита”ни йўқотиш учун картелга бирлашганини тахмин қилаяпмиз. Яна бир бор таъкидлашим керакки, ҳозирча уларнинг картел битимига келгани тўғрисида фақат тахминларимиз мавжуд, холос. Бу тахминларимиз тўғри-нотўғри эканини текширув аниқлайди, - деди ФАС расмийси.\n"PERFECTUM MOBILE" ва “Uzmobile” ширкатларининг Ўзбекистон ичкарисидаги ноқонуний ҳатти-ҳаракатлари Россия алоқа хизматини кўрсатиш бозоридаги рақобатга жиддий таъсир ўтказаётгани, “Ўздунробита” абонентлари бўлган минглаб Россия фуқаролари алоқа воситасисиз қолгани айтилди.\nКонстантин Алёшинга кўра, “Рақобатни ҳимоя қилиш” Федерал қонунига мувофиқ Россия ФАСи мамлакат ташқарисидаги рақобатга қарши келишувларга оид ишларни кўриб чиқиши мумкин.\n“Бунинг учун келишув албатта Россия ички бозорига ўзининг салбий таъсирини ўтказувчи деб тан олиниши зарур”, дея давом этади у.\n- Мазкур ҳолатда бундай таъсирнинг мавжудлиги аниқланди. Шу сабабли, бизда бу ишни қўзғатишга барча юридик асослар мавжуд. Амалда бу Россия ичкарисида кўриб чиқилаётган бошқа ишлардан ҳеч ҳам фарқи йўқ: фақат барча сўровномалар ва ҳужжатлар Россия ташқарисидаги манзилларга юборилади. Жазо ва санкция чоралари тўғрисида ҳозирча шов-шув кўтариш эрта, чунки дастлабки тафтиш натижаларини кутишимиз керак, - деди Константин Алёшин.\nМонополияга қарши тузилма вакили Ўзбекистон ва Россия ўртасида ноқонуний рақобат масаласига оид давлатлараро шартнома йўқлигини, лекин тафтиш олиб бориш учун халқаро конвенциялар асос бўла олишини айтди.\n- МДҲ давлатлари доирасида муайян халқаро конвенциялар мавжуд, аммо билишимча, Ўзбекистон уларга қўшилмаган. Аслини олганда, бунинг учун махсус халқаро шартнома бўлиши ҳам шарт эмас. Биз тафтишни олиб борамиз ва уни керакли жойларга тақдим этамиз: қандай хулоса чиқарилади ва қандай чоралар қўлланилади – бу бизнинг ваколатимиз эмас,- деди ҳозирча гап фақатгина жиноят аломатлари тўғрисида кетаётганини эслатган Россия Федерал монополияга қарши хизматининг Картелларга қарши курашиш бошқармаси бошлиғи муовини Константин Алёшин.\nРоссия Федерал монополияга қарши хизмати МТС ни Ўзбекистон алоқа воситалари бозоридан сиқиб чиқарилиши юқорида кўрсатилган икки маҳаллий ширкатнинг картел келишуви натижаси ўлароқ баҳоланиши мумкинлигини иддао қилмоқда.\nФАС расмийлари “Ўздунробита”нинг синдирилиши Ўзбекистон ва Россия ўртасидаги роумингдаги халқаро уланишлар ҳажмининг камайишига олиб келганини ҳамда Россия уяли алоқа операторининг ҳуқуқлари ва манфаатлари қўпол тарзда бузилганини билдирмоқда.\n"PERFECTUM MOBILE" ширкати вакили Озодликка Россия ФАСининг баёнотидан бехабар экани, бироқ яқин кунларда бу масала юзасидан расмий жавоб берилишини маълум қилди.\n“Ўзбектелеком” телефонлари бўйича ширкат расмийларидан бу масалага оид жавоб олишнинг иложи бўлмади.\nРоссия идоралари хавотир билдиришни давом этмоқда\nТаъкидлаш жойизки, МТС-Ўзбекистон можароси билан боғлиқ вазиятга кўплаб Россия давлат идоралари хавотир билдириши қайд этилди.\n2012 йилнинг 18 октябр куни Россия Давлат Думасининг Мулкчилик маcалалари бўйича қўмитаси йиғилишида депутатлар Россиянинг қатор ширкатлари Ўзбекистонда ҳукумат идоралари томонидан босимга учраётгани ва бунга “кескин жавоб қайтарилиши” лозимлиги юзасидан келишиб олди.\nРоссия Ички ишлар вазирлигининг Тергов департаменти МТС компаниясининг Ўзбекистон бозоридан сиқиб чиқарилгани муносабати билан жиноий иш қўзғади.\nРоссия Федерацияси савдо-саноат палатаси Президиуми “Ўздунробита” билан боғлиқ вазиятдан чуқур хавотир билдириб, бу ҳол Россия ва Ўзбекистон ўртасидаги савдо-иқтисодий муносабатларга салбий таъсир этиши мумкинлигидан огоҳлантирди.\nОзодлик олдинроқ МТСнинг Ўзбекистондаги ширкати ҳимоясига Россия Менежерлар Ассоциацияси (РМА), Россия Минтақавий алоқа операторлари ассоциацияси (АРОС), АҚШ Конгрессининг нуфузли вакиллари ва GSMA Мобил операторлар бутунжаҳон ассоциацияси,Ўзбекистон Халқ ҳаракати ва бошқа ташкилотлар чиққани тўғрисида хабар берган эди.